Сенат “снос” муаммоларини ҳал этиши мумкин бўлган қонунни рад этиш арафасида\n15:39 / 15.03.2022\nБир неча йилдан бери оғриқли муаммога айланиб қолган “снос”ларга ҳуқуқий ечим бўлиши кутилаётган қонун Сенатда рад этилиши кутилмоқда.\nКеча, 14 март куни бўлиб ўтган Сенатнинг Бюджет ва иқтисодий ислоҳотлар масалалари қўмитаси кенгайтирилган мажлисида “Ер участкаларини компенсация эвазига жамоат эҳтиёжлари учун олиб қўйиш тартиб-таомиллари тўғрисида”ги қонун кўриб чиқилди.\nСенат матбуот хизматига кўра, қўмита аъзолари “аҳолининг ҳуқуқ ва манфаатларини тўлақонли таъминлаш нуқтайи назаридан мазкур қонунда концептуал жиҳатдан қайта кўриб чиқилиши лозим бўлган айрим масалалар” борлигини билдирган.\nСенат қўмитасининг йиғилиши / Фото: Сенат матбуот хизмати\n“Қонунда ер участкасини жамоат эҳтиёжлари учун олиб қўйишга асос бўладиган ҳолатлар аниқ кўрсатилган. Бироқ қонунда ер участкасини жамоат эҳтиёжлари учун олиб қўйиш масаласи, жумладан талаб этиладиган харажатлар миқдори (компенсация) дастлаб мулкдор билан эмас, балки жойлардаги вакиллик ҳокимияти органларида, яъни Қорақалпоғистон Республикаси Жўқорғи Кенгеси ҳамда халқ депутатлари вилоятлар ва Тошкент шаҳар Кенгашларида муҳокама қилиниши белгиланган.\nҚўмита аъзолари масала, аввало, мулкдор билан муҳокама қилиниши, барча ҳисоб-китоблар ўзаро келишилиши ва шундан кейингина Жўқорғи Кенгес ёки маҳаллий Кенгашга киритиш зарурлигига алоҳида эътибор қаратишди”, дейилади хабарда.\nШунингдек, мажлисда ҳудудларда ер участкаларини жамоат эҳтиёжлари учун олиб қўйиш билан боғлиқ муаммоли ҳолатлардан мисоллар келтирилиб, мулкдор билан компенсация масаласини узил-кесил келишмасдан туриб, масалани маҳаллий Кенгаш муҳокамасига киритиш харажатлар миқдори олдиндан чегараланиб қолишига олиб келиши мумкинлиги таъкидланган.\n“Ана шу жиҳатларни эътиборга олиб, Қўмитанинг ушбу қонунни қайта кўриб чиқилиши юзасидан тегишли қарори қабул қилинди”, – дейилади Сенат ахборотида.\nTelegram'да “YURISTKADR” блоги юритувчиси ҳуқуқшунос Саидали Мухторалиев ҳам “снос”ларга доир қонунга эътирозларини билдирган. Мажлисда қатнашган Kun.uz манбаларининг хабар беришича, ушбу постда келтирилган эътирозлар қўмитанинг кенгайтирилган йиғилишида сенаторлар билдирган, лекин ОАВда эълон қилинмаган эътирозлар билан деярли бир хил.\nҲуқуқшунос, қонунда мулк эгалари ер участкасини жамоат эҳтиёжлари учун олиб қўйилишига рози бўлмаса, бундай ҳолларда нима бўлиши аниқ кўрсатилмаганини, бундай мавҳумликлар “снос”ларга ишқибоз амалдорларга қўл келиб қолиши мумкинлигини айтган. Шунингдек, у жамоат эҳтиёжи ҳисобланган ҳар бир ҳолатни аниқлаш тартиби йўқлигини маълум қилган.\n“Қонуннинг 4-моддасида санаб ўтилган жамоат эҳтиёжи ҳисобланган ҳар бир ҳолатни аниқлаш тартиб-таомиллари ва механизмлари аниқ баён этилмаган. Хусусан, қонуннинг 4-моддасида келтирилган ҳолат қайси асосларга кўра жамоатчилик эҳтиёжи деб топилади? Бу борада ўша ҳудудда истиқомат қилаётган аҳоли билан жамоатчилик муҳокамалари ўтказиладими?” – дейди ҳуқуқшунос.\nСенатнинг Суд-ҳуқуқ ва коррупцияга қарши курашиш қўмитаси раиси ўринбосари Шуҳрат Чўллиев (ўнгда) / Фото: Сенат матбуот хизмати\nБундан ташқари, Саидали Мухторалиев мисол тариқасида ер участкалари жамоат эҳтиёжлари учун мудофаа ва хавфсизлик мақсадларида ҳарбий хизматчилар учун турар жойлар барпо этиш учун олиб қўйилиши адолатдан бўлмаслигини маълум қилган.\nҚонунчилик палатасида ҳам, Сенат томонидан ҳам тўлиқ матни эълон қилинмаган қонун Саидали Мухторалиевнинг қўлига қандай тушиб қолгани маълум эмас. Таъкидлаш лозим, у ва сенаторлар айтаётган ҳарбий хизматчиларга қуриб бериладиган уйлар масаласи амалиётда муаммо келтириб чиқармаган.\n“Ҳозирча асосли эътироз кўрмадик”\nОлий Мажлис Қонунчилик палатаси депутати Расул Кушербаев ҳам таркибида кўплаб ҳокимлар бўлган Сенат ҳокимларнинг ўзбошимчалигига чек қўядиган мазкур қонунни қайтармоқчилигидан хавотирлангани ҳақида ёзган.\n“Агар бу қонун кучга кирса, ҳокимлар “снос” баҳонасида бизнес субъектларига ерларни бера олмай қолишади. Тўғри, қонунда баъзи камчиликлар бўлиши мумкин, бироқ бу билан бутун бошли қонунни қайтариш нотўғри, деб ўйлаймиз. Ҳозирча асосли эътироз ҳам кўрмадик.\nБиз бу қонунни қанча тез қабул қилсак, антиконституцион ва давлатчилик ҳурматига путур етказаётган бир қатор лоббистик қарорлар, шу жумладан айрим ҳокимлар амал ҳам қилмайдиган ҳукуматнинг 911-сонли қарори бекор қилинишига эришамиз. Фуқароларнинг норозилигига сабаб бўлаётган ушбу адолатсиз қарордан тезроқ қутулишимиз керак”, – дейди у.\nШунингдек, Кушербаев Сенат аъзоси бўлган кўпгина ҳокимларнинг ўзбошимчалиги сабаб Ўзбекистон “Ҳукумат суд қарорисиз ва адолатли товон пулисиз мулкни мусодара қилмаслик” рейтингида 139 та давлат ичида 138 ўринда турганини эслатган.\nРад қилинса нима бўлади?\nҚонун юзасидан сенаторлар билан муҳокама ўтказаётган Адлия вазири Русланбек Давлетов / Фото: Сенат матбуот хизмати\nЖорий йил 17-18 март кунлари бўлиб ўтадиган Сенатнинг навбатдаги ялпи мажлисида “Ер участкаларини компенсация эвазига жамоат эҳтиёжлари учун олиб қўйиш тартиб-таомиллари тўғрисида”ги қонун кўриб чиқилиши кутилмоқда.\nСенат регламентига доир қонунда “қонун Сенат томонидан сенаторлар умумий сонининг кўпчилик овози билан маъқулланиши” белгиланган. Агар сенаторлар тегишли қўмита аъзолари каби қонунни рад қилса, яна узундан узун бюрократик жараёнлар бошланади.\nХусусан, Ўзбекистон Конституциясининг 84-моддасига кўра, Сенат томонидан рад этилган қонун Қонунчилик палатасига қайтарилади.\nАгар рад этилган қонун қайта кўриб чиқишда Қонунчилик палатаси депутатлари умумий сонининг учдан икки қисмидан иборат кўпчилик овози билан маъқулланса, у Олий Мажлис томонидан қабул қилинган ҳисобланади ҳамда имзоланиши ва эълон қилиниши учун Президентга Қонунчилик палатаси томонидан юборилади.\nШунингдек, Сенат томонидан рад этилган қонун юзасидан Қонунчилик палатаси ва Сенат юзага келган келишмовчиликларни бартараф этиш учун депутатлар ва сенаторлар орасидан тенглик асосида келишув комиссиясини тузиши мумкин. Палаталар келишув комиссияси таклифларини қабул қилганда қонун одатдаги тартибда кўриб чиқилади.\nCенат томонидан рад этилган қонунни қайта кўриб чиқиш ва парламент палаталари ўртасидаги келишув комиссияси фаолияти “Ўзбекистон Республикаси Олий Мажлиси Қонунчилик палатасининг регламенти тўғрисида”ги қонуннинг 15-1 ҳамда 16 моддалари билан тартибга солинади.\nКўриб турганингиздек, сенаторлар қонун қабул қилиш ўрнига рад қилса ёки келишув комиссия тузайлик дейилса, эълон қилинганига деярли бир йил бўлган лойиҳанинг қабул қилиниши ва кучга кириши бир неча ойларга чўзилиб кетади. Бу эса пули тўланмасдан “снос” қилинаётган кўплаб тадбиркорларнинг муаммоси ҳам чўзилиб юришига, мулк ҳуқуқига доир рейтинглардан Ўзбекистоннинг янада қулашига сабаб бўлиши мумкин.\nҚонун ўзи нима ҳақида?\nАдлия вазирлиги томонидан ишлаб чиқилган қонун лойиҳаси 2021 йил апрел ойида жамоатчилик муҳокамаси учун эълон қилинган эди. Қонун лойиҳасида жамоат эҳтиёжлари учун олиб қўйилиши мумкин бўлган аниқ ҳолатларнинг тугал рўйхати келтирилиб, “бошқа ҳолатлар” каби мужмал қоидалардан буткул воз кечилганини маълум қилган эди.\n“Снос” муаммоси ниҳоят қонун билан тартибга солинади\nШунингдек, лойиҳада инвесторлар ер участкасини олиб қўйиш ташаббуси билан чиқа олмаслиги, ер участкаларини олиб қўйиш ҳақида қарор қабул қилингунгача ташаббускор камида 6та босқичдаги жараёнлардан ўтиши, мулкдорлар билан ОАВлар иштирокида очиқ муҳокама ўтказилиши, компенсациядан сўнг кўчмас мулк объектини олти ой мобайнида бўшатиб қўйишга имконият берилиши каби мулкдорлар ҳуқуқларини ҳимоя қилувчи кўплаб бандлар мавжуд.\nНавоий вилояти собиқ ҳокими, сенатор Қобул Турсунов / Фото: Сенат матбуот хизмати\n“Ер участкаларини компенсация эвазига жамоат эҳтиёжлари учун олиб қўйиш тартиб-таомиллари тўғрисида”ги қонун лойиҳаси жамоатчиликка эълон қилинганидан 9 ой ўтгач 2022 йил 1 февраль куни бўлиб ўтган Олий Мажлис Қонунчилик палатасининг навбатдаги мажлисида 3-ўқишда қабул қилиниб, Сенатга юборилган эди.\nҚонун ташаббускори бўлган Адлия вазирлиги вакиллари ҳам, депутатлар ҳам қонун лойиҳасининг қабул қилиниши жамоат эҳтиёжлари учун ер участкаларини компенсация эвазига олиб қўйиш масалаларини бевосита яхлит қонун билан тартибга солишга, низоли вазиятларнинг олдини олиш ва соҳадаги низоларни самарали ҳал этишга хизмат қилишини, унинг тезроқ кучга кириши халқ манфаати учун хизмат қилишини таъкидлаган эди.\nШу вақтга қадар “снос”лар Ўзбекистонда мулк ҳуқуқи бузилишларининг рамзига айланиб кетган, низоли ҳолатлар фақатгина ҳукумат қарорлари даражасида тартибга солиб келинган.


«Барселона» Суперлига тузиш ғоясини қўллаб-қувватлади » Скачать музыку бесплатно новинки музыки 2016-2017\n«Барселона» Суперлига тузиш ғоясини қўллаб-қувватлади\nКомментариев: 0 Просмотров: 160 Дата: 16-03-2016, 12:59 Каталониянинг «Барселона» клуби ЕЧЛга қарши Европа етакчи клублари Суперлигасини тузиш таклифини қўллаб-қувватлашини маълум қилган. La Vanguardia нашри берган маълумотга кўра, Европа клублар Ассоциацияси ҳозирча бу борада УЕФА билан очиқ мулоқотга киришишни истамаяпти. Аммо Европанинг энг машҳур клублари Чемпионлар Лигасининг ҳозирги ҳозирги кўринишидан қониқишмаяпти. Уларнинг фикрича, коэффициенти паст бўлган мамлакат чемпионати вакилларининг мусобақада иштирок этиши рақобатни ва ТВ томонидан бўлган эътиборнинг пасайишига сабаб бўлади. «Биз клубларнинг ўзи назорат қиладиган Евролига тузишимиз керак. Ҳозир жамоалар жуда кўп жиҳатдан ФИФА ва УЕФАга боғланиб қолишган. Шундай экан, бу каби турнирларни ташкил қилиш бизнинг бош мақсадимиз бўлиши керак», – дея таъкидлаган «Барселона»нинг молия ишлари бўйича вице-президенти Сюзана Монье. Эслатиб ўтамиз, Суперлига худди МБА ва МФЛ каби ёпиқ тизимда ташкиллаштирилиши режа қилинган. - деб хабар бермоқда Stadion.uz нашри.


Наркобароннинг акаси Apple’ни судга бериб, ўзи атиги 499 доллардан тилла iPhone 11 Pro сотяпти! - Terabayt.Uz\nКолумбиялик таниқли наркобарон Пабло Эскобарнинг туғишган акаси Escobar Fold 1 деб номланган энг арзон – бор-йўғи 349 долларлик букламафон тақдим этган. Шу билан бирга, у Apple корпорациясини яксон қилишга ҳам сўз берган!\nРоберто Эскобар навбатдаги баёноти билан чиқди Apple’ни судга бериб, 2,6 миллиард долларлик компенсация талаб қиляпти. Даъво аризасида айтишича, у 2018 йилнинг апрелида iPhone X харид қилган, ўшанда Apple ходими уни «Бу – бозордаги энг хавфсиз смартфон», дея ишонтирган. Шунга қарамасдан, ёвуз ниятли кишилар унинг смартфондаги шахсий маълумотларини, шу жумладан, унинг қаерда яшаши ҳақидаги ахборотни олишга эришган эмиш.\nМарҳум наркобароннинг акаси шундан сўнг таҳдидли хат олган ва бошқа жойга кўчиб ўтишга мажбур бўлган. Шунингдек, у ўз оиласи хавфсизлигини кучайтириш учун улкан миқдоржа маблағ сарфлаган. Роберто Эскобар шуларни ва маънавий зарарни ҳам ҳисоблаб, суд орқали Apple’дан 2,6 миллиард долларлик компенсация талаб қилган.\nЭскобарнинг қўшимча қилишича, таҳдидли хат олганидан сўнг у махсус текширув ўтказган ва ўзининг айфони ҳимояси FaceTime’даги заифлик орқали бузилганлигини аниқлаган.\nРоберто бу билан ҳам тўхтаб қолмаган – у тилла суви юритилган, 256 гигабайтлик iPhone 11 Pro смартфонларини тақдим этди. Унга қарашли Escobar Inc. компанияси мзкур айфонларни чекланган миқдорда ишлаб чиқарган ва... атиги 499 доллардан сотяпти!\nApple’га қарши уруш очган Роберто Эскобар махсус www.ripapple.com домен номиини сотиб олиб, ишга туширган. У эса https://escobarinc.com/product/gold11/ саҳифасига йўллайди – тилла айфонларни у ерда «ESCOBAR GOLD 11 PRO» номи остида арзон сотишяпти.\nРоберто Эскобарнинг сўзларига кўра, бу – унинг Apple билан курашиш усулидир. Лекин қиммат смартфонни сотиб олиб, тилла билан қоплаб, яна арзон сотиш билан қандай фойда кўриш мумкинлигини биз ҳам била олмадик.\n#Apple #Apple iPhone #нархлар #смартфонлар #Apple iPhone X #Apple iPhone 11 Pro #ESCOBAR GOLD 11 PRO


Қўриқ ердан боғ яратган нуронийлар – Сурхон тонги\n2020 йил 7 Июн, Якшанба\nБош саҳифа / Жамият / Қўриқ ердан боғ яратган нуронийлар\nҚўриқ ердан боғ яратган нуронийлар\nОктябр 13, 2018\tЖамият Изоҳ қолдириш 440 Кўрилди\nХалқини, оиласини ўійлаб яшаган, ўзидан яхши ном, эзгу амаллар қолдиришни истаган инсон учун ҳар қандай вазиятда ҳам имкон топилади. Хоҳлаймизми, йўқми қайсидир маънода ўз тақдиримизни яратиш, турмушимиз қандай кечиши ўзимизга боғлиқ. Бугун кексалик гаштини суриб, нафақа пулини олиб, жимгина набиралар қуршовида дам олиш ўрнига ёшлардан қолишмай, тетиклик ва ғайрат билан ишлаётган воҳадошларимиз борлиги қувончимизга сабаб бўлди.\nҚумқўрғон тумани “Ғалаба” маҳалласида истиқомат қилаётган 64 ёшли Ғаппор Тангирқулов ҳамда у кишининг турмуш ўртоғи Тўхтагул Тангирқуловаларнинг ҳам самарали меҳнати, жонкуярлиги ҳавасимизни оширди. Улар адирликнинг ёнбағридаги қишлоқлардан бирида истиқомат қилади, 9 нафар фарзандни тарбиялаб вояга етказган. Эшитишимизча, нуронийлар бундан икки йил муқаддам уйлари ёнидаги адирнинг нариги томонига ҳам сув чиқариб, ер ўзлаштириб, боғдорчилик қилишни ният қилади. Бунинг учун эса аввало, улар баланд адир тагидан 230 метр масофали ер ости йўли қазиб ўтиши керак эди. Ушбу ер ости йўлини улар ўғиллари билан биргаликда 2 йил деганда қазиб бўлишган. Унинг баландлиги 2 метру 30 сантиметр, эни эса 1,5 метрни ташкил этади. Ушбу туннелда бемалол ҳаракатланиб нариги томонга ўтиш мумкин. Туннелнинг тепасидан электр сими ўтказилган пастки қисмидан эса труба ёрдамида сув чиқарадиган насос билан сув адирликнинг у ёнидан очилган қўриқ ерга боради. У ерда эса иккита сунъий ҳовузча ҳосил қилинган бўлиб, экинларни, дарахтларни суғориб бўлингандан сўнг, сув захира сифатида тўплаб қўйилар экан.\n— Адирнинг устидаги ерларни экинзорга айлантиргандан сўнг бу ерга икки мингга яқин мевали дарахт кўчатларини қададик, — дейди Ғаппор Тангирқулов. — Бундан ташқари, кичкинагина иссиқхона ҳам ташкил этганмиз. Унда 10 туп лимон ўсаяпти. Лимонлар бу йил биринчи бор ҳосилга кирди. Биз турмуш ўртоғим билан қишин-ёзин меҳнат қилиб боғ яратиб, ўзимиздан эзгулик қолдирсак, деган мақсад билан яшаяпмиз. Адирнинг ўзини қазиб бу ерда яна битта иссиқхона ташкил этмоқчимиз. Бу ҳам қулай, ҳам арзон бўлади. Ернинг таг қисми қазилиб тепасини фақатгина ёғочлар ва клёнкадан фойдаланиб ёпсак, маблағ ҳам тежалади.\nТепалик устидаги боғни айлана туриб, қуёнлар катагига кўзимиз тушди. Тўхтагул момонинг айтишига қараганда бу ерда 80 га яқин қуён боқилаяпти. Бу тиниб-тинчимас кексалар қуён боқишнинг ҳам ўзгача усулини топишган. Адирдан тешикчалар қазиб, унинг оғзига катакча қўйилган. Қуёнларга овқат, сув шу ерда берилади ва улар ичкарига адир тагига кириб яшайди.\n— “Қишлоққурилишбанк”дан 5 миллион сўм кредит олиб, иш бошлагандик, — дейди Тўхтагул Тангирқулова. — Энди эса чорвага кредит олиш ҳаракатидамиз. Адирлик кенг жойлар, бу ерда хоҳлаганча мол-ҳол қилиш, экин экиш мумкин. Кичкинагина ҳужрада яшаймиз, ҳам боғимизни парваришлаймиз. Секин-секин дарахтларни қандай қилиб сув бўлмаган маҳалда ҳам суғориш йўлини топдик. Кўчатларнинг ҳар бирининг тагига бўшаб қолган пластик идишларни кўмиб чиқмоқчимиз. Натижада идишларга сув тўлади, тепасини очиқ қолдириб томчилатиб сув қўйсак кўчатлар сувсизликдан нобуд бўлмайди, вақтида сув ичишига замин яратилади.\n“Қуёнчилик ҳам бир тадбиркорлик-да, болам, келгусида бу ерларга туяқуш ҳам олиб келиш ниятимиз бор”, дея шижоат билан гапираётган хонадон соҳибу соҳибасининг ғайратига, изланувчанлигига яна бир бор тасанно дегимиз келди. Бугунги кунда тегишли ташкилотларга ер бер, уним йўқ, буним йўқ, дея забардаст эркаклар, ёш хотин-қизлар тинмай мурожаат қилиш ҳоллари кўпайган бир пайтда бу каби отахону онахонларнинг саъй-ҳаракати, қўриқ ерни райҳону турфа гулларга буркаб боғ қилганини кўрган кишининг ҳаваси келиши турган гап. Мана бу йилдан лимонлар ҳосилга кирди. Уларнинг ёш авлодга ўрнак бўлгулик меҳнати, эккан дарахтлари ҳам бир кун ўз мевасини беришига ва эзгуликка хизмат қилишига ишонамиз. Боғлар қийғос бўлганда, узумлар шокиласини кўрганда Ғаппор бобо ва Тўхтагул момо меҳнатлари зое кетмаганига амин бўлади. Зеро, ўрнак олса арзигулик нуронийлар билан самимий суҳбатни тамомлаб, биз ҳам у ердан кўзимиз қувнаб, кўнглимиз янада ёшариб қайтдик.\nОлдинги Қалбларни уйғотинг, муаллим\nКейинги Полвонлари кураш тушади\nФеврал 13, 2018\t6,687\nМай 15, 2018\t2,841\nМарт 9, 2018\t2,839\nАпрел 27, 2018\t2,769\nФеврал 27, 2017\t2,627\nКорея маданияти кунлари


Ибраҳимович Швеция терма жамоаси сафидаги сўнгги ўйинини ўтказди\n13:54 / 23.06.2016\nЕвро-2016 турнирининг гуруҳ босқичи 3-турида Бельгияга қарши кечган ва 0:1 ҳисобидаги мағлубият билан якунланган учрашув шведлар ҳужумчиси Златан Ибраҳимович учун миллий терма жамоа сафида ўтказилган сўнгги учрашув бўлиб қолди.\n34-ёшли футболчи ушбу учрашув арафасида Европа чемпионатидан кейин Швеция терма жамоасидаги фаолиятини якунлаши ҳақида маълум қилганди.\nШведлар бельгияликлардан қабул қилинган мағлубиятдан кейин гуруҳда сўнгги ўринда қолишди ва турнирни тарк этишди.\nЗлатан терма жамоа сафида 2001 йилдан буён ўйинларда иштирок этиб келди. У Швеция билан ЖЧ-2002 ва ЖЧ-2006 турнирларида, шунингдек 4 марта Европа чемпионатида (2004, 2008, 2012 ва 2016 йй) иштирок этган.\nИбраҳимовчи терма жамоада 116та ўйин ўтказиб, 62та гол урган ва мамлакат тарихидаги энг яхши тўпурар бўлган.


Унинг фикру хаёлини банд этиб олган бу иллат беиз кетмади, 2015 йилда фирибгарликка суиқасд қилиш жиноятига қўл урди. Энг ачинарлиси, Н. Абдуманнопов шундан сўнг ҳам фирибгарликдан тийилмади. Натижада 2016-2017 йиллар мобайнида яна 4 марта фирибгарлик жиноятини содир этгани учун қонун олдида жавоб беришга мажбур бўлди.\nМасалан, биргина 2016 йилнинг ўзида 3 марта суднинг қора курсисига ўтирди. Охирги марта эса, жиноят ишлари бўйича Фарғона шаҳар судининг 2017 йил 24 мартдаги ҳукмига биноан, Жиноят кодексининг 168-моддаси 2-қисми “а”, “б”-бандлари билан айбдор деб топилиб, шу кодекснинг 59-моддасига асосан, 6 йилу 11 ой муддатга озодликдан маҳрум қилиш жазоси тайинланганди. Кейинчалик — жиноят ишлари бўйича Олмалиқ шаҳар судининг 2018 йил 4 декабрдаги ажримига мувофиқ, ўталмай қолган 4 йилу 7 ойлик озодликдан маҳрум қилиш жазоси шу муддатга ахлоқ тузатиш иши жазосига алмаштирилди. Бироқ собиқ тезкор ходим бундан ўзига тегишли хулоса чиқариб олиш ўрнига ахлоқ тузатиш иши жазосини ўтаётган пайтда олтинчи марта жиноят содир этди.\nБинобарин, Х. Тешаева 2019 йил 26 март куни 50 купюрадаги 100 дона — 5 000 АҚШ доллари миқдоридаги сохта валютани Ҳаётхонга беради. Ҳ. Исақова эса, пулларни ундан олиб, ўзидан ҳақдор бўлган таниши Ҳалимахон Холматовага қарзи эвазига тилхат асосида қайтаради. Бироқ Ҳалимахон валютани қўлига олгач, унинг ҳақиқийлигига шубҳаланиб қолади. Шунинг учун бунга ойдинлик киритиш мақсадида, эртаси куни «Агробанк»нинг Олтиариқ тумани филиалида 4 дона 50 купюрадаги АҚШ долларини текширтиради. Текширув жараёнида эса, тақдим этилган АҚШ долларлари қалбаки эканлиги аниқланиб, банк ходимлари бу ҳақида туман ИИБга хабар беришади. Пировардида Ҳ. Холматовадан ана шу 4 дона ва ўзида бўлган 96 дона 50 купюрадаги жами 5 000 қалбаки АҚШ доллари холислар иштирокида далилий ашё тариқасида олинади.\nЯъни 2019 йил 28 март куни ҳуқуқни муҳофаза қилувчи идора ходимлари келиб, Хуршида Тешаеванинг уйини кўздан кечиришади. Ходимлар кетишгач, Хуршида дарҳол Н. Абдуманноповга қўнғироқ қилади.\nБинобарин, Н. Абдуманнопов Х. Тешаевадан сохта долларларни қайтариб олади. Қолаверса, Андижондан — Б. Расуловдан қолган 8 900 АҚШ долларини ҳам олиб келади. Сўнгра қалбаки валюталарни салкам бир ой уйида сақлайди. 2019 йил 24 апрель куни уларни Бош Прокуратура ҳузуридаги иқтисодий жиноятларга қарши курашиш департаментининг Қўқон шаҳар бўлимига олиб бориб топширади. Оқибатда Баҳодир иккисига нисбатан жиноят иши қўзғатилади. Жиноятга жазо муқаррарлигини таъминлаган суд эса, судланувчиларни Жиноят кодексининг 176-моддаси 3-қисми «а»-банди билан айбдор деб топиб, озодликдан маҳрум қилиш жазосига маҳкум этади. Албатта, Н. Абдуманноповга жазо тайинлашда суд жиноят ишлари бўйича Фарғона шаҳар судининг 2017 йил 24 мартдаги ҳукмига биноан тайинланиб, жиноят ишлари бўйича Олмалиқ шаҳар судининг 2018 йил 4 декабрдаги ажримига мувофиқ алмаштирилган ахлоқ тузатиш иши жазосини ҳам инобатга олади.\nШу ўринда бир мулоҳаза. Юқорида таъкидлаганимиздек, «қаҳрамон»имиз Н. Абдуманнопов муқаддам ҳуқуқни муҳофаза қилувчи идора ходими бўлиб ишлаганлиги ҳамда 5 маротаба судланганлигига қарамай, аввалги қилмишларидан ўзига тегишли хулоса чиқармаган. Оқибатда такроран жиноятга қўл уриб, ўзига Баҳодир Расуловни ҳам шерик қилиб олган.\nДемак, бинойидек тадбиркорлик фаолияти билан шуғулланиб, ҳалол даромад топиш мумкин эди. Бироқ у тўғри йўл қолиб, қинғир ва адоғи қоронғу йўлни танлаб, катта хато қилди. Хато эса, тоза либосга теккан қора доғ каби хунук ҳолатни келтириб чиқаради. Буни доимо ёдда тутиш лозим.


..:: ISLOM.UZ ::.. - Тонгги уйқунинг ризққа таъсири\nТонгги уйқунинг ризққа таъсири\t29.03.2012 й.\tСохр ал-Ғомидий ривоят қилади: “Набий соллаллоҳу алайҳи ва саллам: “Эй Аллоҳим, умматимнинг барвақт (қилган ишлари)да барака бергин!” деб дуо қилдилар. У зот қўшинни бирон жойга жўнатмоқчи бўлсалар, куннинг аввалида жўнатар эдилар”. Сохр тижоратчи киши эди. У ҳам тижорат карвонини куннинг аввалида жўнатар эди. Натижада унинг мол-дунёси кўпайиб, бойиб кетди (Абу Довуд, Термизий, Ибн Можа, имом Аҳмад, имом Табароний, Ибн Ҳиббон “Саҳиҳ”да ривоят қилган. Ибн Можа Абу Ҳурайра розийаллоҳу анҳудан қилган ривоятда: “Эй Аллоҳим, умматимнинг пайшанба кунги барвақт (қилган ишлар)ида барака бергин!” дейилган).


ИХТИЛОФЧИ БЕМАЗҲАБЛАР — Zamaxshariy.uz\nАйтиб ўтганимиздек, тўрт фиқҳий мазҳабнинг эътиқодий қарашлари ягона таълимот асосига барпо этилган. Ибодат кўринишлари тўрт хил бўлсада ақидада бир ёқадан бош чиқариб эътиқод қилинади. Бир-бирларини кофир ё бидъатчи деб ҳақорат қилишмайди. Бир-бирларини ўлдиришга фатво беришмайди. Бу эса айни Ислом низомидан кўзланган бош мақсаддир. Ислом дини мусулмонларни бир-бирлари билан аҳил-иноқликка, мафкуравий бирдамликка, ҳамдўстликка, ақидавий ихтилофлардан йироқликка, уруш ва бузғунчиликлардан хазар қилишга, исёнкорлик, боғийлик каби фитналарга қўшилмасликка чақиради! Бу таълимот айнан тўрт ҳақ фиқҳий мазҳабнинг эътиқодий таълимотида ўз аксини топган, балки асосини ташкил этади! Шундай экан сиз ҳам шу тўрт мазҳабдан бирортасига қарши чиқишдан, уни ноҳақ дейишдан, ажраб чиқиб кетишдан, бир-бирига аралштириб амал қилишдан сақланинг!\nPrevious Post:2018 ЙИЛ САРҲИСОБИ\nNext Post:ЛОҚАЙД БЎЛМАЙЛИК


Постлар ҳақида "пост" | Azon.uz - Ахборот-таҳлилий портал\nПостлар ҳақида "пост"\n2202 08:33 04.12.2019\nОктябр бошида Андижондан қайтгач ёзган эканман, яна айрим фикларни қўшаман деган ўйда қолиб кетган экан. Постлар ҳақидаги постларни ўқиб, эсимга тушиб кетди... Менимча, жуда кеч қолинмаган бўлса керак.\nЮртимизда сўнгги йилларда рўй берган ижобий ўзгаришларнинг энг кўзга кўринганларидан бири ‒ постлар камайгани бўлди. Тўғриси, олдин шу постлардан ўтишда аҳволимизга, халқнинг ҳолига ачинар эдим, ҳайфим келарди. Бу постларга давлатнинг қанчадан‑қанча пули кетганидан ташқари, бу ерларда аҳолининг қанчалар мол‑мулки ва соғлиги йўқотилганини ҳисобига етиб бўлмаса керак.\nҲозир XXI аср. Бутун дунё бундай эскилик сарқитларидан воз кечиб, советча тизимларни йўқотиб, мамалкатларни бирлаштириб ётибди. Билмадим, бундай постлар яна қаерда бор, шу уруш бўлаётган ўша бир‑иккита жойдагина топилса керак. Ҳозир тартиб ва назорат ўрнатишнинг замонавий имкониятлари қалашиб кетган.\nМасъулларимиз ҳар икки гапида намуна қилиб тилга оладиган Европа халқлари ўзаро иттифоқ тузиб, ўртадаги чегараларни олиб ташлаб, ердаги оддий чизиқдан бошқа “тўсиқ” қолдирмади. Ана шундай бир замонда бир мамлакатнинг иккита вилояти, ундан ҳам ўтиб, шаҳар билан туман ўртасига пост қўйиб, чегара қуриш қанчалар кулгили ва аянчли эканини англаш оқил исонга қийин бўлмаса керак.\nЎзи кафтдек келадиган мамлакатда яшаймиз. Шуни ҳам парчалаб, бўлакларга ажратиш нимаси, тушунмайсан. Агар чиндан бирорта жиддий хавф бўлса, атроф чегарани мустаҳкам қилиш керак, шаҳарлар ўртасини эмас!Ахир, бизда уруш бўлаётгани йўқ‑ку?!\nЭътибор берилса, бу бўлинмалар одамларнинг руҳиятига жуда салбий таъсир кўрсатади ва уларнинг фикрлашларини ҳам бузади. Бу ҳақиқатни халқнинг оддий суҳбатларидан пайқаса бўлади. Бир шаҳардаги одам бошқа бир шаҳардаги ватандошига айтяпти: «Сенларда постдагилар чатоқ, бизникилар яхши, пулингни олади, қўйиб юборади. Сенларда ҳам пулингни оларкан, ҳам асабингни бузар экан». Яна бири келаётган меҳмонга сўзлаяпти: «Постдан эсон‑омон ўтиб олсанглар, буёғда бошқа қийинчилик йўқ». Бу каби гапларни эшитиб, сўзлашаётганлар бошқа‑бошқа мамлакатларнинг аҳолиси бўлса керак, деб ўйлайсиз.\nКуни кеча Водийга бориб келдим. Алҳамдулиллоҳ, йўлларда ортиқча асаббузарлик ҳолатлари йўқ. Биргина Қамчиқ довонига чиқишдаги постда одам бор, унда ҳам асосан камералар ишлаяпти. Мана, бўлар экан‑ку замонга мос иш қилинса!\nТўғриси, бировнинг шубҳа билан қараши мен учун энг катта ҳақорат туюлади. Фараз қилинг, сиз бутун умр оилам, уй‑жойим, деб меҳнат қилиб юрсангиз‑да, оилангиздагилар сиз ҳақингизда хонадонга нисбатан бирор зарар кўзлаяптимикин, деган гумонда бўлса... Ўзини билган инсонга бундан ортиқ таҳқир бўлмаса керак?\nМен аввалари ҳам шу постларни олиб ташласа, ҳеч қандай нохушлик бўлмайди, булар бекорчи чиқим, асаббузарлик, балки кимлар учундир тирикчилик, десам, айримлар «Йўқ, шу постлар бор, тинчмиз», дегандек сўз қотарди. Мана, Аллоҳга шукр, ўша айтган сўзларимнинг тасдиқини бугун ҳамма кўриб турибди.\nУстозим Шайх Муҳаммад Содиқ раҳматуллоҳи алайҳ ёдимга тушади. Ҳазрат билан юрт бўйлаб сафарларда бўлганимизда у кишининг ватандаги ҳар бир катта‑кичик ишларга алоҳида эътибор қаратганларини кузатганман. Ўша пайтларда водийга машинада бориб, келганларида жуда кўп мулоҳазалар қилар эканлар. Бир гал Тошкентга етиб келганда: «Алҳамдулиллоҳ, постлар биттага камайибди», дегандилар. Шаҳарда ҳам қурилиши тўхтаб қолган иншоотларда иш юриб қолганини кўрсалар, «Хайрият, манави бино ҳам ишга тушадиган бўлибди», деб хурсанд бўлардилар. У киши агар кейинги йиллардаги ижобий ўзгаришларни кўрсалар, шак‑шубҳасиз, жуда ҳам қувониб кетардилар.\nПостлардан ўтар эканмиз, машинадаги ҳамроҳларнинг ҳар бири қайси постда қандай саргузаштларга гувоҳ бўлгани, қандай ҳуқуқлари топталгани ҳақида яқин ўтмиш ҳодисаларини хотирлади. Мен ҳам ўз бошимдан ўтказганларимдан, гувоҳи бўлганим аҳмоқгарчиликлардан сўзлаётиб, Германия хусусида бир киши айтган гаплар бехос хотирга келди. Унинг айтишича, СССР даврида ГДР ва ГФР ўртасида советча чегара бўлган экан. Одамлар бу чегарадан ўтишда минг хил қийинчиликларга дуч келишар экан. Иттифоқ тарқаб, иккала ҳудуд бирлашгач, чегарадаги қўриқчилик олиб ташланибди‑ю унинг айрим бинолари, асоратлари сақланиб қолибди. Шунда халқ ҳукуматдан «Чегара йўқолиб, жуда яхши енгиллик бўлди‑ку, бироқ, шу жойдан ўтаётганда ўтмишдаги қийинчиликлар ёдга тушиб, қалбимиз озорланяпти. Шунинг учун олдинги ҳолатни эслатадиган ҳеч нарса қолдирмаслигингизни сўраймиз», деган талабни қилган экан. Шунда ҳукумат чегара жойлашган ерни бутунлай текислаб, тамоман бошқа қиёфага киритиб, машиналарнинг у ердан катта тезликда ўтишини белгилаб берган экан. Аҳоли эскилик сарқитидан қутилиб, жуда ҳам мамнун бўлган экан.\nМенга яна бошқа бир фикр келди. Бу постлар шу аҳволда сақланса, эртага битта ақлли чиқиб, бир баҳона билан яна олдинги тўсиқларни тиклаб қўйса, Президентимизнинг сўзлари қаерда қолади‑ю, аҳолининг кайфияти қай ҳолга тушаркин, деган ўй хаёлимни банд қилди. Шунинг учун бу постларни бира тўла бузиб юборилса, уларнинг қайта тикланиши анча олислармиди... Яна билмадим...\nМен шу постларни ҳеч ёқлай олмайман. Бунчалар замондан орқада қолиш, ҳамма нарсани орқага тортиш кимга керак, тушунмайсан. Эскича фикрлайдиган, эскича ишлайдиган, янгиликни суймайдиган, фаровонликни истамайдиган одамлар шунчалар кўпмикин ё? Ёки вилоятдагилар газ‑свет йўқлигига Пойтахтга ёпирилиб келиб олишади, деб қўрқишармикин? Бу иш ростдан ҳам тинчликнинг ғамида бўлса, нега бундай пости йўқ бошқа барча давлатлар тинч‑осуда, осмони мусаффо? Балки уларнинг тажрибаларидан ўрганиш керакдир? Ахир, ҳозир назорат ва текширувнинг минг хил усули бор‑ку!\nМана, уч йил ўтди, алҳамдулиллоҳ, ҳеч қандай муаммо бўлгани йўқ ва бўлмайди ҳам, иншааллоҳ. Чунки бизнинг халқимиздек ройиш, мурувватли, ишчан, асл одамлар ҳозир дунёда жуда ҳам камайиб кетган. Бу халқнинг қадрига етиш керак, уни ардоқлаш керак, ундан шумланиш керак эмас, унга хайрхоҳ бўлиш керак.\nБу постларни тиклашга қанақадир байрамларни ёки бошқа ноаниқ омилларни сабаб қилиб кўрсатиш унчали тўғри эмас, ўхшамаган баҳона, майнавозчилик, деб ўйлайман. Байрамбозлик, мажлисвозликлар ўрнига ишбозлик, илмбозлик, раиятбозлик қилинса бўлмасмикин, дегинг келади...\nҲасанхон Яҳё Абдулмажид пост Илм Махсус\n«Арбаъин» кўрсатувининг 2-сони\n441 19:00 29.06.2020\n«Арбаъин» кўрсатуви. Муқаддима\n272 17:00 24.06.2020\n957 15:00 24.06.2020\nКарантин: Исломсиз ислоҳ йўқ. 1-қисм.\n1177 21:00 22.06.2020\n571 13:05 23.05.2020\nИйд намозини ўқимаган одам\n1896 03:30 23.05.2020


Исроил-Фаластин можароси: Яқин Шарқ қалбидаги яра\n16:57 / 12.05.2021\nИсроил ва Фаластин ўртасидаги зиддиятнинг кучайиши ортида икки томон ўртасида ҳал қилинмаган муаммоларнинг ҳамон ечимсиз ҳолда қолаётгани ётибди. Учирилган ракеталар, ҳаво бомбардимонлари ва ўлимлар эса Яқин Шарқ қалбидаги ярани бадтар қонатмоқда.\nКейинги йилларда муаммонинг халқаро янгиликлар кун тартибидан тушиб қолгани унинг ҳал қилинганини англатмасди. Икки ўртада ўзгармай қолаётган муаммолар сабаб туғилган нафрат ва ғазаб пўртанаси йиллар давомида, ҳатто бутун бошли авлодларнинг умри мобайнида зўравонлик ва ўлим тегирмонига сув қуйиб келмоқда.\n100 йилдан ортиқ вақт давомида яҳудийлар ва араблар Иордан дарёси ва Ўрта Ер денгизи оралиғидаги ерларда ҳукмронлик қилиш учун курашиб келади. 1948 йилда ташкил топганидан бери Исроил фаластинликларни бир неча бор оғир мағлубиятларга дучор қилди, аммо узил-кесил ғалабага эриша олмади.\nШу нарса аниқки, то можаро давом этар экан, иккала томон ҳам ўзини хавфсиз ва хотиржам ҳис қила олмайди. Муқаррар бўлиб турган нарса ҳам шу – содир бўлаётган воқеалар ривожи янада жиддий оқибатларга олиб келувчи янги инқирознинг туғилишига сабаб бўлади.\nЦикл кўпроқ сўнгги 15 йил ичида Исроил ва Ғазо секторини ажратиб турувчи чегарага боғлиқ ҳолда такрорланмоқда.\nСодир бўлган сўнгги воқеалар Қуддус ва муқаддас жойлардаги зиддиятнинг мисли кўрилмаган зўравонликка айланиб кетиш эҳтимоли қанчалар юқори эканлигини яна бир бор эсга солмоқда.\nШаҳарнинг христианлар, яҳудийлар ва мусулмонлар учун муқаддас саналиши фақат диний асослар билангина боғлиқ эмас. Яҳудий ва мусулмонларнинг муқаддас ерлари айни пайтда иккала томоннинг ҳам миллий рамзларини ташкил этади.\nГеографик нуқтайи назардан эса бу жойлар том маънода бир-бирига яқин.\nИсо пайғамбарнинг қабри деб билунувчи ва насроний фаластинликлар учун ҳам жуда муҳим бўлган Муқаддас қабристон черкови Исроил назорат пунктининг ортида жойлашган.\nТаъсир қилувчи омиллар\nВоқеаларни қўзғатган омиллардан бири баъзи фаластинлик оилаларнинг Исроил истилоси остидаги Фаластин ерлари ҳисобланувчи Шарқий Қуддуснинг эски шаҳар деворлари ташқарисида жойлашган Шайх Жарроҳ маҳалласидаги ерлари ва уйларидан чиқариб юборилиш таҳдиди остида қолганидир.\nБу ерда масала бир неча уйнинг эгалик ҳуқуқига оид низо билангина боғлиқ эмас. Гап Исроилнинг кейинги йиллардаги барча ҳукуматлари томонидан амалга ошириб келинаётган Қуддусни яҳудий шаҳарга айлантириш стратегияси ҳақида бормоқда.\nШаҳарнинг босиб олинган ерларида халқаро ҳуқуқ нормаларига зид ҳолда яҳудийларнинг йирик аҳоли пунктлари қурилди. Сўнгги йилларда эса ҳукумат ва кўчманчилар Эски шаҳар деворларига туташ Фаластин уйларини бирма-бир эгаллаб олишга уринмоқда.\nБу каби ҳаракатларга энди Рамазон ойида Исроил полициясининг фаластинликларга нисбатан қаттиқ муносабатда бўлиши ва мусулмонлар томонидан Макка ва Мадинадан кейин энг муқаддас жой саналувчи Масжид ул-Ақсонинг ичига кўздан ёш оқизувчи газ ва овозли граната отилиши каби ҳолатлар ҳам қўшилди.\nШу боис Ғазо сектори маъмуриятидаги ҲАМАС Исроилга Масжид ал-Ақсо ва унинг атрофи ҳамда Шайх Жарроҳ маҳалласидан ўз кучларини олиб чиқиш юзасидан ультиматум қўйди. Кейин эса ракеталар ишга солинди.\n«Ғазодаги террористик ташкилотлар қизил чизиқни кесиб ўтди. Исроил бунга катта куч билан жавоб қайтаради», деб ёзди Исроил Бош вазири Беньямин Нетаньяху ўзининг твиттердаги саҳифасида.\nҚонли яралар битмайди\nАслида, бошқа бир воқеалар комбинацияси ҳам шу каби зиддиятларнинг авж олишига олиб келиши мумкин эди.\nТоки низоли масалалар ҳал қилинмас экан, зўравонлик ва зиддиятли ҳолатлар қайта-қайта содир бўлаверади.\n1995-2000 йилларда Қуддусда яшаган BBC мухбирининг таъкидлашича, Қуддусда икки томон тинч-тотув яшаши мумкинлигига бўлган умид туйғусини 40 ёшдан ошган қуддусликларгина яхши таърифлаши мумкин.\nТинчлик масаласи Фаластин ёки Исроил раҳбарларининг энг муҳим кун тартиби бўлиши керак. Аммо иккала томоннинг сиёсий раҳбарлари ҳам ўз ички сиёсий курашлари билан банд бўлмоқда, ўз позицияларини сақлаб қолишга ҳаракат қилмоқда. Тинчлик масаласида эса йиллар давомида жиддий бир қадам ташланганича йўқ.\nБаъзи янги ғоялар ҳам илгари сурилмоқда.\nЯқинда иккита нуфузли тадқиқот маркази Carnegie Endowment халқаро тинчлик институти ҳамда АҚШ/Яқин Шарқ лойиҳаси томонидан яқинда эълон қилинган қўшма ҳисоботда Фаластин ва Исроил учун тенг ҳуқуқ, тенг хавфсизлик бериш кераклиги таъкидланади.\nҲисоботда АҚШ «Исроилнинг назорати остидаги ҳудудларда яшовчи ҳар бир инсоннинг тўлиқ тенглиги ва ҳуқуқларини қўллаб-қувватлаши лозимлиги, иккита алоҳида тенгсиз тизимни қабул қилмаслиги кераклиги» таъкидланади.\nАлбатта, янги ғоялар яхши. Аммо дунё ҳамон эски ҳақиқатлар, таниш риторикалар ва 100 йиллик курашнинг муқаррар портлашлари барча нарсани янчиб ташлаётганига гувоҳ бўлмоқда.


Республикада чорвачилик соҳасини ривожлантириш бўйича 2017 йилнинг 9 ойи давомида олиб борилган ишлар тўғрисида - Ўзбекистон Республикаси Қишлоқ хўжалиги вазирлиги\nЖумладан, 2017 йилнинг III чораги якуни билан қорамолчилик йўналиши бўйича янгидан 1257 та лойиҳалар ташкил этилди ва уларда 43 минг 322 бош қорамоллар парвариш қилинмоқда. Ташкил этилган янги лойиҳалар ҳисобига 3450 та янги ишчи ўринлари яратилди.\nШахсий ёрдамчи, деҳқон ва фермер хўжаликларидаги чорва молларига 13 млрд. 320 млн. сўмлик зооветеринария сервис хизматлари кўрсатилди.\nХорижий мамлакатлардан 5988 бош юқори маҳсулдор наслли қорамоллар олиб келинди ҳамда 2 млн 149 минг бош сигир ва урғочи таналар сунъий уруғлантирилди.\nЧорвачилик субъектларига 2 млн 798 минг дозадан ортиқ наслли буқаларнинг уруғлари етказиб берилди\n906 та Дьюар идишлар сотиб олиниб сунъий уруғлантириш субъектларига етказиб берилди.\nХисобот даврида 163 та қорамолчилик фермер хўжаликлари наслчилик тоифасига ўтказилди, наслчилик хўжаликлар сони 773 тага етказилди\nТошкент Давлат Аграр университети қошидаги “Мутахассисларни малакасини ошириш марказида” техник осеменаторларни малакасини ошириш бўйича доимий фаолият кўрсатадиган ўқув курслари ташкил этилган.\nЙил бошидан 488 нафар техник осеменаторлар ўқув курсларида ўз малакаларини оширди.\nҚоракўлчилик тармоғида иқтисодий ислоҳотларни чуқурлаштириш, ширкат хўжаликларини фермер хўжаликларига айлантириш ҳамда коракўлчилик маҳсулотлари ишлаб чиқариш ҳажми ва тармоқ экспорт салоҳиятини ошириш мақсадида республикамиз худудларидаги қоракўлчилик ширкат хўжаликларини фермер хўжаликларига ва масъулияти чекланган жамиятларига айлантириш натижасида 36 та МЧЖ ва 1100 та қоракўлчилик фермер хўжаликлари ташкил этилди.\nЧорва моллари озуқа базасини мустаҳкамлаш мақсадида барча тоифадаги хўжаликлар томонидан 10 минг 259 га асосий майдонларга баҳорги беда, 16 минг 844 га кузги беда, 181 минг 490 га маккажўхори ҳамда 10 минг 680 га майдонга хашаки лавлаги экилиши таъминланди.\nРеспубликамизда озуқа экинлари уруғини етиштирадиган фермер хўжаликлари томонидан 6 минг 662 га янги беда, 7 минг 726 га кузги беда, 87 минг 509 га маккажўхори, 5 минг 897 га хашаки лавлаги каби экинлар экилди.\nЧорвачиликка ихтисослашган хўжаликлар томонидан уларни моддий техника базасини кучайтириш мақсадида 47 та косылка, 23 та озуқа ўриш комбайни, 73 та прессбойлагич ва 90 та сут соғиш ускуналари харид қилинди\nПаррандачиликни ривожлантириш бўйича\nЖорий йилда жойларда 476 та паррандачилик лойиҳалари ташкил этилиб, уларда 6 млн. 374 минг бош парранда боқиш йўлга қўйилиб, 1863 та янги иш уринлари яратилди.\nШунингдек, 50 дан ошиқ йиллик қуввати 50 минг бошга мўлжалланган гўшт йўналишидаги паррандачилик хўжаликлари ташкил этилиб, уларда бир иллиондан ошиқ паррандалар боқиш йўлга қўйилди. Ушбу лойиҳаларни амалга ошириш мақсадида 9,2 млрд сўм маблағлар сарфланди ва 419 та иш ўринлари яратилди.\nБалиқчилик тармоғини ривожлантириш бўйича\nЎзбекистон Республикаси Президентининг 2017 йил 1 майдаги “Балиқчилик тармоғини бошқариш тизимини такомиллаштириш чора-тадбирлари тўғрисида”ги ПҚ-2939-сонли қарорига асосан “Ўзбекбалиқсаноат” уюшмаси ташкил этилди.\nТовар балиқ етиштириш мақсадида сув ҳавзаларини 138,2 млн. дона балиқ чавоқлари билан балиқлантирилди.\nЙил бошидан 643 та лойиҳа ишга туширилиб, янги 2002 та янги иш ўринлари яратилди. Янги лойиҳаларни ишга туширишга 94 млрд. сўмдан ортиқ маблағлари сарфланди.\nАсаларичилик соҳасини ривожлантириш бўйича амалга оширилган 469 та лойиҳалар ҳисобидан 39 минг 944 та асалари оилалари ташкил этилди. Лойиҳаларни ташкил қилиш учун 17 млрд. дан ортиқ сўм маблағларни сарфланди. Ташкил этилган янги лойиҳалар натижасида 1038 та янги ишчи ўринлари яратилди.\nҚуёнчилик соҳасини ривожлантириш\nЖорий йилда қуёнчилик соҳасини ривожлантириш бўйича 45 та лойиҳалар ташкил этилиб, уларда 11 минг 333 бош қуёнларни боқиш йўлга қўйилди ҳамда ушбу лойиҳаларни ташкил этиш учун 189 гектар ер майдони ажратиб берилди.


Легионерларимиз ўтган дам олиш кунлари қандай ўйнашди?\n13 март,2017, 21:47 1032\nЯхши биласиз, биз ҳар ҳафта аввалида хорижда тўп сураётган легионерларимиз ҳақида маълумот бериб бормоқдамиз. Бугун ҳам ушбу анъанага содиқ қолган холда, дам олиш кунлари бўлиб ўтган ўйинларда легионерларимиз қандай ўйнашгани ҳақида маълумот берамиз.\nҲамюртимиз Вадим Афонин тўп сурадиган “Оренбург” жамоаси Россия Премьер лигасининг 19-турида “Рубин” меҳмони бўлди ва сафарда нурсиз дуранг ўйнаб ортга қайтди. Мазкур беллашувда юртдошимиз майдонда тўлиқ 90 дақиқа тўп сурди. Айни вақтда оренбургликлар турнир жадвалида 16 жамоа орасида 13-ўринда бормоқда, 16 очкоси билан.\nВиталий Денисов ўйнайдиган “Локомотив” эса бугун “Краснодар”га қарши баҳс олиб боради.\nБАА чемпионати 21-турида Ўзбекистон терма жамоаси ярим ҳимоячиси Азиз Ҳайдаров тўп сураётган “Аш-Шабаб” ўз майдонида “Ан-Наср” футболчиларини қабул қилди. Мазкур ўйинда “Аш-Шабаб” 0:4 ҳисобида енгилди. Ҳайдаров 90 дақиқа ўйнади ва сариқ карточка ишлаб олди. Ушбу ўйиндан кейин “Ан-Наср” 32 очко билан 6-ўринга кўтарилиб олди. Азиз Ҳайдаров жамоаси 25 очко билан 8-поғонада қолиб кетди.\nСербия Супелигасининг 26-турида ҳамюртимиз Ҳусниддин Ғофуров тўп сурадиган “Явор” жамоаси турнир пешқадами “Црвена Звезда”га қарши меҳмонда баҳс олиб борди. Ғофуров 90 дақиқа ўйнаган ушбу беллашувда белградликлар 3:0 ҳисобида ғалаба қозонишди. Мазкур мағлубиятга қарамай, “Явор” 8-ўриндан пастга тушгани йўқ.\nЖанубий Корея 1-лигаси вакили “Ансан Гринерс” сафида тўп сураётган ҳамюртимиз Баҳодир Насимов 2-тур доирасида “Бусан”га баҳс олиб борди. Мазкур ўйинда “Ансан” 1:3 ҳисобида ютқазди. Баҳодир Насимов 82 дақиқа майдонда ҳаракат қилди. Мазкур ўйинда кейин Насимов жамоаси 3 очко билан 6-ўринда қолиб кетди. “Бусан” 6 очкога эга бўлди ва 1-поғонани эгаллади.\nХабарингиз бор, Япониянинг “Жубило Ивата” клубида ҳамюртимиз Фозил Мусаев тўп тепади. Дам олиш кунлари кунчиқар юртда Ж-лиганинг 3-тур ўйинлари бўлиб ўтди. Фозил Мусаев фаолият олиб бораётган “Жубило Ивата” сафарда “Омия Ардижа” клубини 2:1 ҳисобида мағлубиятга учратди. Ҳамюртимиз мазкур беллашувда 90 дақиқа ҳаракат қилди. Эътиборлиси, Фозил Мусаев ушбу ўйиндаги ҳаракатлари орқали Ж-лига 3-тур рамзий терма жамоасига киритилди. Мазкур ғалаба Мусаев ва унинг жамоаси учун дастлабкиси бўлди ва “Жубило Ивата” турнир жадвалида 4 очко билан 18 жамоа орасида 10-ўринни эгаллаб турибди.\nЎтган дам олиш кунлари Хитой чемпионатининг 2-тур ўйинлари бўлиб ўтди. Одил Аҳмедов тўп сурадиган “Шанхай СИПГ” ўз майдонида “Яньбянь” клубини қабул қилди ва 2:0 ҳисобида мағлуб этди. Мазкур беллашувда Аҳмедов тўлиқ ўйин ўтказди. Айни вақтда эса “Шанхай СИПГ” 6 очко билан турнирда карвонбошилик қилмоқда.\nАнзур Исмоилов қайдномага киритилмаган баҳсда “Чанчунь Ятай” меҳмонда “Гуанчжоу Фули”га 1:0 ҳисобида имкониятни бой берди. Айни вақтда Исмоилов жамоаси бирорта очко ола билганича йўқ ва чемпионатдаги 16 жамоа орасида сўнгги ўринни эгаллаб турибди.\nЭрон Про лигасида эса 24-тур ўйинлари ўтказилди. Мазкур турда Сервер Жепаров тўп сурадиган “Сепахон” чемпионат аутсайдерларидан бири бўлган “Машхад” жамоаси меҳмони бўлди. Жепаров 80 дақиқа ўйнаган ушбу баҳс 1:1 ҳисобида ниҳоясига етди. Мазкур дурангдан сўнг исфахонликлар 32 очко билан 16 жамоа орасида 7-ўринни эгаллаб турибди.\n“Локомотив ”нинг эртанги рақиби таркибида кимлар тўп тепади?\nPs: Бир қатор юртдошларимиз тўп сурадиган Қатар ва Малайзия чемпионатлари бу ҳафта ўтказилмади.\nФозил Мусаев Криштиануга қарши ўйнади 1098 18.11.2017\n“Насаф”дан кетган футболчилар терма жамоаси (Фото) 1664 03.10.2017\nТеглар: Легионер Фозил Мусаев Вадим Афонин Одил Аҳмедов\nВидео. Қаршида байрам ёхуд "Насаф" - "Пахтакор" учрашувининг сиз кўрмаган вазиятлари 1618\n"Насаф" мухлисларини хақоратлаган Лобанов моддий жаримага тортилди 1395\nАна холос! Чемпионликка эришган “Локомотив” мураббийлари матбуот анжуманига биргаликда киришди 979\nГвардиола "Манчестер Сити" мухлислари учун нохуш хабар айтди 806\nЭнди Ўзбекистонда ҳам Суперлига ва ПРО-лига ташкил этилади 759\nМоуринью "Челси"нинг яна бир футболчисини МЮга олиб келмоқчи 520\nЖоржина Родригес туғруқдан сўнг Роналдунинг фитнесс-клубига борди 514\nКонтенинг "Челси"даги энг севимли футболчиси ким эканлиги маълум бўлди 450


Саҳоватли бўлайлик! — Исломобод\nСиз шуердасиз Бош саҳифа → Саҳоватли бўлайлик!\nМаълумки, инсонга берилган яхшилик, хайр-саҳоват, меҳр-оқибат, сийлаи-раҳм каби улуғ фазилатлар доимо соҳибига зийнат бўлиб келган. Бундай олийжаноб хислатларни ўзида мужассам эта олган инсонгина эл-юртнинг, мўмин-мусулмонларнинг оғирини енгил қила оладиган фазилатли шахс ҳисобланади.\nБугун юртимизда олиб борилаётган жараёнлар ўзгача. Барчага эътибор қаратилган, муаммолар бартараф этилмоқда, четда қолиб, ёлғизликдан қийналаётганларга меҳр-муравват, саховат қўллари узатилмоқда. Беморларнинг ҳол-аҳволи сўралмокда. Ҳеч ким эътибордан четда эмаслиги амалий кўрсатиб берилмоқда. юртимиздаги ҳар бир маҳалла ва қишлоқларда яшовчи ёлғиз кексалар, ногиронлар, боқувчисини йўқотганлар, кам таъминланган оилалар, меҳнат фахрийлари, нуронийлар ҳолидан хабар олинмоқда. Шунингдек, Меҳрибонлик, Мурувват ва Саҳоват уйларига моддий ва маънавий ёрдамлар кўрсатилмоқда.\nАллоҳ таоло каломида шундай марҳамат қилади: “Ким бир яхшилик қилса, унга ўн баробар қайтарилур. Ким бир ёмонлик қилса, унга фақат қилинганига яраша жазо бўлур. Ва уларга зулм қилинмас”. (Ан’ом сураси 160-ойат)\nҲа азизлар, мусулмонларнинг қиладиган яхшиликлари эвазига қилган ёмонликлари ёпилиб кетади. Энг аввало яхшиликни, яхшилик қилган инсонга эмас, балки яхшилик қилмаган инсонга нисбатан амалга оширилса фазилатли ишни амалга оширган бўлади.\nАгар яхшилик қилган инсонга яхшилик қилинса бу — вафодорлик, Агар яхшилик қилмаган кишига яхшилик қилинса, бу — саҳоватдир. Агар ёмонлик қилган кишига яхшилик қилинса бу — айни мусулмончиликдир!\nТолҳа ибн Абдурроҳман ибн Авф ўз замонасида Қурайшнинг энг саҳоватли кишиси эди. Бир куни унга хотини: “Сизнинг биродарларингиздек пасткаш инсонларни кўрмаганман”, деди. У: “Нима учун бундай деяпсан?”, деди. Хотини: Агар сиз бойиб кетсангиз, улар сиздан ажралишмайди, агар сиз камбағал бўлиб қолсангиз, (хабар олиб) келишмайди”, деди. У хотинига қараб: “Аллоҳга қасамки, бу уларнинг мукаррам хулқ соҳиблари эканидандир. Уларга саховат кўрсатишга имконимиз бор пайтда келишади, агар уларнинг ҳаққини адо қилишдан ожиз бўлиб қолсак, бизни безовта қилиб, хижолатга қўймаслик учун келишмайди”, деб жавоб берди.\nДемак, саҳоватли инсон бойиб кетса хам, камбағал бўлса хам ҳеч кимга озор бермайди, ёмон гумонга бормайди экан. Шу билан бирга менга яхшилик қилгани учун яхшилик қиламан деб кутиб турмайди. Жамиятдаги ҳар бир инсонга нисбатан ёрдамга тайёр бўлади.\nИбн Умар розияллоҳу анҳудан ривоят қилинган хадисда: Расулуллох соллаллоҳу алайҳи васаллам марҳамат қилиб айтадиларки:\n«Мусулмон мусулмон кишининг биродаридир, унга зулм ҳам қилмайди ва биродарини душманига топшириб ҳам қўймайди. Ким биродарининг хожатида бўлса, Аллоҳ унинг ҳам хожатида бўлади.\nКимки мусулмондан ғам ташвишни кетказса, Аллоҳ таоло қиёмат ғам ташвишларидан уни халос этади. Кимки мусулмоннинг айбини беркитса, Аллоҳ таоло қиёматда унинг ҳам айбини беркитади», дедилар. (Имом Бухорий ва Муслим ривояти).\nБугунги даврда мусулмонлар учун жуда кўп имкониятлар яратилган. Ўзимнинг ташвишим етарли, дея ёнидаги биродарининг ташвишини ёдидан чиқармаслик керак. Зеро, Пайғамбаримиз соллаллоҳу алайҳи васаллам асҳоблари ва умматларининг ташвишларини ўз ҳолига ташлаб қўйганлари йўқ, балки уларнинг ташвишларини ҳам ўзларининг ташвишлари деб билганлар.\nБиз умматлар биродаримиздаги ташвишни менинг ташвишим эмаску деб юрсак, Расулуллоҳ соллаллоҳу алайҳи васалламдан ўрнак ола билмасак, жамиятдаги муаммолар кўпайиб бораверади. Бу эса илмсизликдандир, илмсизлик эса жоҳилликдир!\nЎМИ Самарқанд вилоят вакили ўринбосари


Озодлик билан суҳбатда 23 яшар Хосият¸ милиционерлар қўлидан чеккан зўрликни тўлиқ ҳикоя қилиб беришга тайëр эмаслигини билдирди.\nЎтган йилнинг май ойи бошида 23 ёшли Хосият икки опаси Наргиза ва Райҳон билан биргаликда босқинчиликда айбланиб ҳибсга олингач, Тошкент шаҳар Мирзо Улуғбек туман Ички ишлар бўлими тергов ҳибсхонасида ушлаб турилган.\nХосият Озодлик билан суҳбатда ҳибсхонада кечирган даврини ҳаётидаги энг даҳшатли кунлар сифатида тилга олади.\nХосият: Бизларни 9 май куни ҳибсга олганда. 10 майга ўтар кечасида ўша ерда Райҳон опамизни зўрлашган. Зўрлаб¸ шаънига тегишган.\nХосият: Опам розыск ходимлари томонидан зўрланган.\nОзодлик: Кимлигини билмайдими?\nХосият: Йўқ¸ билмайди. Балки билса ҳам айтмаëтгандир. Чунки опам “Айта олмасдим. Агар бирор нима десанг¸ синглингни ҳам ҳозир олиб чиқамиз” деб айтишди¸ деб йиғлади. Фақат йиғлади. Кейин шунақа-шунақа¸ ўша куни воқеани айтиб бердиларда. Битта хонага олиб боришди. Урган. Ҳеч нарса демасдан урган. Ургандан кейин беҳуш бўлган. Ҳушига келиб қараса¸ шу иш бўлган.\nОзодлик: Нима иш бўлган?\nХосият: Зўрлашган¸ шаънига тегишганда ўшанда. Туриб жанжал қилса¸ “Ўчир овозингни. Агар бақираверсанг¸ синглингни ҳам олиб келамиз. Кўрамиз кейин” деган.\nОзодлик: Милиционерларнинг хонасида нечта одам бўлган?\nХосият: Билмайман. Бу ҳақда айтмади. Менимча¸ ўзи ҳам билмаса керак.\nОзодлик: Милиционерлар сизга нисбатан бунақа иш қилишмадими?\nХосият: Менга нисбатан йўқ. (йиғлаб) Бўлмади мен билан. Менда унақа бўлмаган. Зўрланмаганман.\nОзодлик: Милиционерлар Наргиза опангизга нисбатан зўрлик ишлатишмаганми?\nХосият: Билмайман. У опам ҳақида жавоб бера олмайману¸ лекин ўзимга жавоб бераман. Мен билан зўрлик ишлатилмаган. Зўрлик ишлатилган¸ лекин зўрланмаганман¸ десам бўлади аниқроғи.\nОзодлик: Зўрлик ишлатишди¸ деганда нимани назарда тутаяпсиз?\nХосият: Кўргазма бериш пайтларида Ички ишлар бошқармасида¸ подвалда¸ бизларни роса қийнашди. Бошимга уришди¸ унақасан¸ бунақасан дейишди. Руҳий тазйиқ кўп ўтказишди. Подвалда ҳам¸ терговга олиб чиққан пайтда ҳам шунақа қилавергандан кейин умуман мен ўзи¸..... тушунтириб бера олмайман ўшандаги ҳолатимни.\nОзодлик: Милиционерлар сизни уришармиди? Бошимга урди¸ дедингиз.\nХосият: Ҳа¸ шунақа қилишарди. Ўшанда акам ТошМИга олиб борди. (йиғлаб) Улар урганда ҳамма жойим кўкариб кетганда.\nОзодлик: Урганда шунча жойингиз кўкарган бўлса¸ демак қаттиқ уришганда.\n- Қўлларим¸ оëқларимга уриб ташлаган. Бошларимга ургандан кейин шундай стулда ўтирган пайтимда стулни тортиб юборади¸ дейди Хосият Соатова.\nХосият тергов давомида милиция ходимлари томонидан жинсий таҳқирланганини айтиб, фақат бу ҳақда эфир орқали батафсил гапиришга уялишини билдирди.\nХосият: Юмшоқ жой бўладию¸ ўша жойларни қаттиқ сиқарди. Қаттиқ сиқиб ушлаб турарди.\nОзодлик: Қанақа қилиб? Қаерингиздан ушларди?\nХосият: Ўша қўлимдан¸ у ëғимдан¸ бу ëғимдан ушлаб ташларди.\nОзодлик: У ëғимдан¸ бу ëғимдан ушлаб ташларди¸ дедингиз. Нима дейди¸ кўкрагингиз¸ бошқа жойларингизда тегинганми улар?\nХосият: Албатта¸ бошқа нима бўларди. Исқиртлар шунақа қилишган. Кейинги воқеаларни унча эслай олмайман. Ўша ерда менга қаттиқ руҳий зарба бўлди. 16 май куни Ички ишлар бошқармаси подвалига ташлаган бўлса¸ эртаси кундан бошлаб умуман гапирганим йўқ¸ гапира олмадим. Шу билан руҳий касалликлар шифохонасига олиб боришди. У ëқда ëтдим.\nОзодлик: Қанча ëтдингиз у ерда?\n- Икки ой¸ дейди Хосият Соатова.\nХосият руҳшунос бўлиш ниятида Ўзбекистон Миллий университетининг психология бўлимига ўқишга кирганида, бир кун келиб ўзининг руҳий касалликлар шифохонасида бемор сифатида даволаниши ҳатто тушига ҳам кирмаганини айтади.\nСудланганидан кейин университетдан ҳайдалган 23 ёшли Хосиятнинг ҳаётдан чиқарган ўз хулосаси бор.\n- Ўзбекистонда пули бор одамлар учун қонун бор. (йиғлаб) Пули йўқ¸ қишлоқдан чиққан одамлар учун на ўқиш бор¸ на қонун бор. Қонун фақат пули борлар учун¸ дейди Хосият Соатова.\nХосият суд ҳукмига кўра айбдор деб топилиб, 6 йилу икки ойлик қамоқ жазосига ҳукм қилинган. Лекин суд ушбу ҳукмни шартли жазо билан алмаштириб, Хосиятни озод қилган.\nХосиятнинг опаси Райҳон Соатова, суд ҳукмига мувофиқ, 7 йилу икки ойлик қамоқ жазосига маҳкум қилинган. Айни пайтда Райҳон Соатова ва унинг чақалоғи Зангиота туман аёллар колониясида сақланмоқда. Хосиятнинг катта опаси Наргиза ҳам Зангиота туман аёллар колониясида жазо муддатини ўтаяпти.\n“Эзгулик” жамиятининг маълум қилишича, опа-сингил Соатовалар 2009 йилнинг 9 майида Тошкент шаҳар Мирзо Улуғбек туман Ички ишлар бўлими ходимлари томонидан ҳибсга олинган.\nАввал хабар қилганимиздек, Хосиятнинг опаси Райҳоннинг қизи 17 декабр куни муддатидан аввал 29 ҳафталик пайтида туғилди.\nОпа-сингилларнинг акаси Абдусамад Соатовнинг Озодликка маълум қилишича, у Ўзбекистон адлия идорасидан синглиси Райҳонни тергов давомида зўрлаган милиция ходимларига нисбатан жиноий иш қўзғатилгани ҳақида расмий билдириш олган.\nАбдусамад Соатовга кўра, ушбу билдиришда Тошкент шаҳар Мирзо Улуғбек тумани Ички ишлар бўлими тезкор-қидирув бўлимининг бир гуруҳ ходимларига нисбатан Жиноят кодексининг 118-моддаси (Номусга тегиш) бўйича жиноий иш очилиб¸ тергов –суриштирув ишлари бошлангани ҳақида ёзилган.


Ту-154 фожиасининг гувоҳи пайдо бўлди\n10:52 / 27.12.2016 25389\nРоссиянинг “Коммерсантъ” нашрининг ёзишича, Мудофаа вазирлигига қарашли Ту-154Б-2 самолётининг Қора денгизга қулаши билан боғлиқ ҳалокатнинг гувоҳи пайдо бўлган. Унинг сўзларига кўра, Суриянинг Хмеймим авиабазасига йўл олган самолёт баландликка чиқишнинг ўрнига думи билан денгизга тушган, сўнгра парчаланиб чўкиб кетган. Воқеа гувоҳининг шоҳидликлари, самолёт қора қутиси топилмасиданоқ, ҳалокат сабабларини тахмин қилишга имкон беради. Яъни, фожиа учувчиларнинг хатоси туфайли содир бўлган. Бунда, учувчилар ҳавога кўтарилиш чоғида Ту-154ни хавфсиз бурчакдан ўтказиб юборгани сабабли ҳаво лайнери тезлигини йўқотган. Шундан сўнг, баландликка чиқиш ўрнига денгизга шўнғиган.\nРоссия Федерал хавфсизлик хизмати «ҳаво кемасининг қулашига гувоҳ киши аниқланган»и ҳақида хабар қилган эди. “Ъ” нашрининг тергов жараёнига алоқадор манбаларининг айтишларича, бу гувоҳларнинг бири ФХХ чегара қўшинлари соҳил қўриқлаш хизмати ходимидир. У ҳалокат рўй берган вақтда Сочи сувларида бўлган. Чегарачининг ҳикоя қилишича, у якшанба куни эрта тонгда авиаҳалокатнинг гувоҳи бўлган. Адлер аэропортидан ҳавога кўтарилган самолёт баландликка кўтарилиш ўрнига денгиз юзасига тезлик билан пасая бошлаган. Кўринишидан у денгизга қўниш учун уринаётгандек таассурот уйғотган. Гувоҳнинг қайд этишича, нимқоронғуликда самолётнинг қўниш учун эгаллаган ҳолати унинг ҳайратига сабаб бўлган. Ту-154 кичик тезликда тумшуғи осмонга бўлган ҳолда пасайган. Воқеа шоҳиди, буни мотоциклнинг орқа ғилдирагида турган ҳолатига қиёслаган. Бир неча лаҳзадан сўнг, унинг айтишича, самолёт думи билан денгизга урилган, зарбнинг кучидан ҳаво лайнерининг думи узилиб кетган, сўнгра сувга қулаган ва тезда чўкиб кетган.\nЭкспертларнинг сўзларига кўра, гувоҳнинг айтганларига, у ёки бу даражада самолёт экипажи аъзоларининг ҳаракатлари билан боғлиқ бир неча омиллар сабаб бўлган. ФХХнинг маълум қилишича, Ту-154 учиш йўлагидан белгиланган 345 км/соат тезликда кўтарилган. Бироқ, бир неча сониядан кейиноқ, ҳаво кемаси тезликни ва шунга мувофиқ баландликни йўқота бошлаган. Бунга, мутахассисларнинг фикрича, учувчиларнинг тезроқ баландликка чиқиш учун нотўғри ҳаракатлари сабаб бўлган. Шундан сўнг, тахминларга кўра, самолёт кўтарилишнинг белгиланган хавфсиз бурчагидан ўтиб кетган, қанотларнинг кўтарилиш кучи ва тезлигини йўқотган, натижада денгизга қулаган.\nСочи фожиасига, шунингдек, техник омиллар ҳам сабаб бўлгани эҳтимол. Масалан, самолётнинг ортиқча юкланганлиги (учувчи диспетчер билан мулоқотда самолётни «оғир» деб атаган), юк сабабли самолёт мувозанатининг йўқолганлиги, стабилизатор ва закрилкаларнинг нотўғри ишлагани ҳамда двигателлар тортиш кучининг кутилмаганда пасайиши шулар жумласидан.\nКиев Россия билан тузилган элликка яқин шартномани бекор қилишни режалаштирмоқда\nРоссия Белоруссияни юзлаб миллион доллар зарар келтираётганликда айблади


"Ювентус" Погбани қўлга киритиш учун 5 нафар футболчисини сотмоқчи - Offside.uz – Offside'да бўлинг, офсайдда қолманг!\n"Ювентус" Погбани қўлга киритиш учун 5 нафар футболчисини сотмоқчи\nУлар янги мавсумни Туринда бошламасликлари мумкин.\nТуриннинг "Ювентус" клуби "Манчестер Юнайтед" хавбеки Поль Погбани сотиб олиш учун 5 нафар футболчисини сотиб юбориши мумкин.\nCorriere dello Sport нашри тарқатган хабарга кўра “кекса синьора”нинг бу борадаги “қора рўйхати”дан дарвозабон Маттиа Перин, ҳимоячи Жоау Канселу, вингерлар Дуглас Коста ва Хуан Куадрадо ҳамда ҳужумчи Марио Манжукичлар жой олган.\nТаъкидлаш керакки, “Ювентус” бу ишга нафақат Погбани сотиб олиш учун, балки, УЕФАнинг молиявий фэйр-плей қоидасини бузмаслик учун ҳам қўл уришга мажбур.\nЭслатиб ўтамиз, МЮ Погбани 2016 йил айнан “Ювентус”дан 105 млн евро эвазига сотиб олган эди.\n11/06, 10:40 0


Rolex денгизчи Попай тасвирига эга соат ишлаб чиқарди\n22:32 / 11.11.2015\nBamford компанияси Dr. Romanelli билан ҳамкорликда ишланган денгизчи Папай тасвири туширилган Rolex соатлари коллекциясини тақдим этди. Соат механизмидаги мил мультфильм қаҳрамонининг қўли шаклида ишланган, деб хабар бермоқда Highsnobiety.\nСоат корпуси титандан ишланган. Коллекцияда 29 нусхадан иборат. Унинг нархи 31,7 минг доллардан иборат. Коллекциядаги соат махсус ўрамда, исмалоқ солинган банкалар ва консерва пичоғи билан қўшиб сотилади.\nRolex — люкс классидаги соатлар ишлаб чиқарувчи Швейцария компаниясидир. Компанияга 1905 йилда асос солинган. Унинг штаб-квартираси Женевада жойлашган.


Мўйноқда «Стихия» электрон мусиқа фестивали бўлиб ўтди — фото – Bugun.uz\nЖамият, Қорақалпоғистон - 17:54 · 10.05.2022\nМўйноқда «Стихия» электрон мусиқа фестивали бўлиб ўтди — фото\nҚорақалпоғистоннинг Мўйноқ шаҳрида 6–8 май кунлари ҳар йили ўтказиладиган «Стихия» электрон мусиқа, санъат ва фан фестивали бўлиб ўтди. «Bugun.uz» мухбири Ригина Маджитова Туризм ва маданий мерос вазирлиги томонидан ташкил этилган пресс-турда бўлиб, диққатга сазовор воқеаларни суратга олди.\n«Стихия» 2017-йилда Ўзбекистон томонидан ташкил этилган ва Оролбўйи минтақасини ривожлантиришга қаратилган фестивал ҳисобланади. Биринчи тадбир 2018 йилда бўлиб ўтган. Уч кун давомида фестивалга турли мамлакатлардан 1300 киши ташриф буюрган. 2021 йилда фестивалда 750 киши иштирок этган. Улар орасида мусиқачи, диджей, продюсер, рассом ва олимлар бўлган.\n«Бизга 2022 йилдаги ‘Стихия’ каттароқдек масштабда ташкил этилгандек туюлади. Келгуси йил биз янада ташкиллаштирилган бўламиз. Биз тўртинчи йилдан бери ҳал қилишга ҳаракат қилаётган кўплаб логистика муаммолари мавжуд. Лекин фестивал олдинга қараб югурмоқда, биз унинг унга етиб олишга ҳаракат қиляпмиз. Балки, фестивал келажакда бундан ҳам каттароқ бўлар. Мўйноқни диққатга сазовор жой бўлиши учун янгиликлар қиламиз», — деган «Стихия» фестивалининг бош продюсери Отабек Сулаймонов.\nШуниндгек, у бир ҳафта ичида Мўйноқга 1,5 минг киши келгани, бу минтақада туризм ривожининг қисқа муддатли бўлса-да, иқтисодий самараси эканини айтган.\n«Президент бир неча ҳафта олдин мамлакатимизда туризмни ривожлантириш ҳақида гапирганди. Туризм давлат сиёсати даражасига чиқаётганидан жуда хурсандмиз. Биз буни шахсий топшириқ сифатида олдик. Албатта, об-ҳаво шароити биз учун қийинчилиж туғдирди, аммо бу омилларни келажак учун инобатга олишимиз керак», — деган Сулаймонов.\n2022 йилда учта саҳна ташкиллаштирилган, аммо ёмғир туфайли улардан бири ёпилган. Фестивалнинг мақсади Мўйноқни ривожлантиришдан иборат. Электрон мусиқа вакиллари орасида яширин истеъдодларни излаш ва топиш асосий вазифалардан биридир.\n«Мен ‘машҳур диджей’ нима эканини билмайман. Менимча, бу ерга келишни хоҳлайдиган ва биз билан бир хил таъмга эга бўлганларни чақиришимиз керак. Келгуси йил фестивалнинг беш йиллиги бўлади», — дейди фестиваль бош продюсери.\nИлгари Орол денгизи дунёдаги тўртинчи йирик шўр кўл бўлган. 1060-йиллардан бошлаб антропоген омиллар денгизнинг қуриб кетишига олиб келган ва Марказий Осиёда кескин экологик муаммони юзага келтирган. Фестивал бутун дунё халқларининг эътиборини ушбу фалокатга қаратишга қаратилган. «Стихия» иштирокчиларига мавжуд экологик муаммонинг аҳамиятини кўрсатиш мақсадида «We are Aral» маҳаллий рассомларнинг кўргазмаси ҳам ўтказилган.\nФото: «Bugun.uz» /Ригина Маджитова\nАввалроқ Мўйноқда бўлиб ўтган Стихия фестивалини ташкиллаштиришга қанча маблағ сарфлангани маълум бўлганди.


Олий Мажлис Қонунчилик палатаси депутати Шуҳрат Бафоев сайловчилар билан учрашди | O'zLiDeP\nОлий Мажлис Қонунчилик палатаси депутати Шухрат Бафоев фуқароларнинг турмуш шароитларини ўрганиш, жойларда мавжуд муаммоларни аниқлаш ва ҳал этиш мақсадида Бухоро вилоятида бўлиб, аҳоли билан жонли мулоқотлар ўтказишга киришди.\nДастлаб халқ вакили вилоятнинг Ғиждувон туманидаги “Улфатбиби” маҳалла фуқаролар йиғинида бўлди. Фуқаролар билан суҳбатлашиб, улар билдирган фикрлар, таклиф ва мулоҳазаларни ўрганди.\nМулоқотда сайловчилар бир қатор ўз ечимини кутаётган долзарб муаммоларни кун тартибига қўйди. Жумладан, ҳудудда электр энергияси таъминотида юзага келаётган узилишлар аҳолига ноқулайлик туғдираётгани, бу масалани бартараф этиш лозимлиги айтилди.\n“Улфатбиби” маҳалласида яшовчи С.Саломов “Ғиждувон кишмиш” фермер хўжалиги раҳбари. У 2016 йилда 1 гектар майдонда интенсив боғ яратган. Лекин фермер хўжаликларини оптималлаштириш бўйича олиб борилаётган ишлар унинг фаолиятига салбий таъсир кўрсатмоқда. Масалага ойдинлик киритиш ва юқоридаги муаммони ҳал этиш учун Ўзбекистон фермер, деҳқон хўжаликлари ва томорқа ер эгалари Кенгаши туман кенгаши раҳбарига ҳавола этилди. У тез кунлар ичида ижобий ечимини топадиган бўлди.\nҒиждувон саноат коллежи битирувчиси Б.Ҳикматов “Гулистон” МФЙда мўъжазгина тикув цехи очган. Аммо ёш тадбиркор фаолиятини янада кенгайтирмоқчи. Бунинг учун эса албатта катта маблағ керак.\n“Бобур” МФЙда яшовчи Ф.Мардонов ҳам тадбиркорлик фаолиятини бошлаб юрт ривожига улуш қўшмоқчи. Мақсади ёшларнинг спорт билан шуғулланиши учун тренажёр зал ташкил этиш. Бу лойиҳани амалга ошириш учун 3 млрд. сўм маблағ зарур.\nҲар икки фуқаро қўйган муаммонинг ечимини топиш вазифаси эса назорат остига олинди.\nҒиждувонлик Г.Рахматова сира тиниб-тинчимас қиз. Ўзи тиббиёт коллежини тамомлаган бўлса-да, лекин тикувчиликка қизиқиши баланд. Шу боис, у анчадан буён шахсий тикув цехини очиш, халққа манзур бўладиган либослар яратиш ҳаракатида юрибди.\nМана ниҳоят, орзусига эришди. Депутат ёш қизга ёрдам қўлини чўзди. Энди у ҳам банкдан имтиёзли кредит олиб, ўз фаолиятини бошлайди.\nO’zLiDeP Бухоро вилоят\n«Афсуски такси соҳасини лицензиялаш масаласи бўйича тартибларимиз жудаям оғирлаштириб қўйилган» – Кушербаев ҳайдовчининг саволига жавоб берди


CИРДАРЁ – “ҚВП таъмири аччиқ ичакдек чўзилмоқда” (ВИДЕО)\nCИРДАРЁ – “ҚВП таъмири аччиқ ичакдек чўзилмоқда”\nОҚОЛТИН. “Сирдарё вилояти Оқолтин туманидан ёзмоқдамиз. Қишлоқ врачлик пункти таъмири 5 ойдан буён аччиқ ичакдек чўзилмоқда. Ўзи кичкинагина шохобча. Бу ҳолатни ким назорат қилади?”


Дунёнинг энг яхши болалар боғчаси қандай яратилган? » Скачать музыку бесплатно новинки музыки 2016-2017\nДунёнинг энг яхши болалар боғчаси қандай яратилган?\nДунёдаги энг яхши болалар боғчасининг лойиҳасини ишлаб чиқиш учун токиолик архитектор Такахаре Тэдзуке қайтадан фарзандалари билан биргаликда улғайишига тўғри келган. Ҳозир унинг ўғли ўн ёшда, қизи эса ўн иккида. Тэдзуке уларнинг болалик чоғида бир лаҳзага ҳам ёлғиз қўймай, барча болалар учун бирдек ёқадиган универсаль нарсаларни қидириб топишга ҳаракат қилади. Шубҳасиз, мана шундай бир ишга астойдил “шўнғиш” натижасида кичкина болажонларнинг одатлари ва истакларига жавоб берувчи лойиҳа дунёга келади. Бу маскан ўқув биносидан кўра кўпроқ кўнгилочар майдонни ёдга солади. Fuji деб ном олган болалар боғчаси Токио чегарасида жойлашган бўлиб, ҳозирги кунда бу масканга 600га яқин мактаб ёшигача бўлган болалар қатнайди. Мазкур ўқув даргоҳини кўздан кечирар экансиз, тарбия масаласида ўйинларнинг аҳамияти нечоғлик муҳим эканлигига яна бир марта ишонч ҳосил қиласиз. Пойтахт атрофида жойлашган мактабгача таълим муассасасининг биноси ноодатий думалоқ шаклида лойиҳалаштирилган бўлиб, марказида катта ўтлоқ мавжуд. Бутун том майдони кичик дарахтзор билан ўралган. Болалар бемалол ўйнашлари учун, томга элтувчи зинанинг пастки қисмини архитектор тупроқ тўплаб, тепалик ҳосил қилишни таклиф этган. Энди бу тепаликка тупроқ тўкиб туриш керак бўлмоқда, чунки 600 жуфт болалар оёқчалари ҳамма нарсани ер билан битта қилиши мумкин. Дунёда содир бўладиган барча зилзилаларнинг 10 фоизи Японияга тўғри келади. Шунинг учун, болалар мунтазам равишда техника ҳафвсизлиги бўйича машқ ўтказишади. Суратда зилзила вақтида бошга ҳар хил нарсалар тушмаслиги учун болалар махсус пахтадан ясалган қопчаларни кийишмоқда. Болалар бошларини темирдан ясалган чегараларнинг орасига киргиза олмасликлари учун вертикал устунларнинг ўртасидаги масофа япон стандартларига асосан 10 сантиметрни ташкил этиши лозим. Бино дарахтлар атрофида қурилган бўлиб, болалар кесилган ғоваклар устига йиқилмаслиги учун махсус тўрли беланчакларни ўрнатишга тўғри келган. Муаммони бартараф этиш учун осилган беланчаклар болаларнинг севимли ўйин ҳудудига айланган. Болохона деразалари томда юрганлар учун кузатув пунктига айланган. Бу ерда ҳаттоки, оддий курсилар ҳам ўйин ўйнаш воситаси бўлиб хизмат қилади. Улар жудаям юмшоқ ва енгил дарахт туридан ясалган. Қўл ювиш учун махсус жойларда болалар ҳар томондан келиб, биргаликда ювиниши имконияти берилган. Бу болалар боғчасида ҳаттоки, ювиниш чоғида ҳам болалар жамоавий ёндашишлари лозим. Бундан ташқари, бу ювиниш жараёнини тезлаштиради. Боғча ривожланишда давом этмоқда ва янги масканлар билан бойимоқда. 2011 йилда суратдаги майдон қурилган бўлиб, у ерда болалар дарахтга осилиб чиқиш машқини амалга оширишлари мумкин. Manba: xabardor.uz


Ғузорда жарима майдончасида турган Matiz ёниб кетди - Халқ сўзи\n17:39 11 Июнь 2018 Жамият\nҚашқадарё вилоятининг Ғузор туманида 9 июнь куни Мустақиллик кўчасида жойлашган автомашиналар жарима майдончасида сақланаётган “Матиз” русумли автомашинасида ёнғин содир бўлган. Бу ҳақда ИИВ Жамоатчилик ва ОАВ билан алоқалар бошқармаси хабар берди.\nЁнғин оқибатида “Матиз” автомашинаси тўлиқ ёниб зарар кўрган ва унинг ёнида турган “Эпика” русумли автомашина, ҳамда “Кобальт” русумли автомашиналари иссиқлик таъсиридан қисман зарар кўрган. Жароҳат олганлар йўқ. Суриштирув ишлари олиб борилмоқда.\nКўрилган чоралар натижасида ёнғин ўчирилган. Ёнғиннинг келиб чиқиш сабаблари ҳақида ҳеч қандай маълумот берилмаган.


Ўзбекистонда Судьялар олий мактаби ташкил этилади 22-10-2021, 09:17 | Zamin.uz\n13:32 / 08.12.2018\n«Ўзбекистон» халқаро анжуманлар саройида 7 декабрь куни Ўзбекистон Республикаси Конституцияси қабул қилинган куннинг 26 йиллигига бағишланган тантанали тадбир бўлиб ўтди.\nПрезидент Шавкат Мирзиёев Ўзбекистон халқини ушбу айём билан муборакбод этиб, сиёсий-ҳуқуқий ҳаётимиздаги ўзгаришлар ҳақида маъруза қилди.\n«Муносиб топилган номзодларни камида бир йил ўқитиб, тайёр судья сифатида лавозимга тайинлаш тизимини жорий этиш зарур. Бунинг учун Судьялар олий кенгаши қошида Судьялар олий мактабини ташкил этишни таклиф қиламан», - деди президент.\nСудлар томонидан қабул қилинган ҳар бир қарор, энг аввало, адолатли, қонуний ва асосли бўлиши шарт. Шундагина одамларимизда ҳар қандай ҳолатда ҳам адолат қарор топишига бўлган ишонч янада мустаҳкамланади, деди давлат раҳбари. “Замин” янгиликларини “Twitter”да кузатиб боринг\nЯнгиликлар » Жамият » Ўзбекистонда Судьялар олий мактаби ташкил этилади


Барчаларингизга яхши маълумки, ислом таълимотида инсоннинг жони, ақли ва унинг соғлигини сақлаш, муҳофаза қилиш энг муҳим мақсадлардан. Инсон учун энг бебаҳо бойлик бу соғлик саломатликдир. Уни асраш эса ҳар биримизга омонат қилиб берилган. Бироқ саломатлик каби илоҳий неъматни қадрини баъзида йўқотиб, унутиб қўяётгандекмиз.\nҲадиси шарифларда мўмин-мусулмонлар бир-бирларига биродар, ака-ука бўлишлари керак. Ораларидан гап-сўз ўтган, оғир ботадиган гап айтган, иш қилган бўлсалар, уларни кўнгилдан чиқариб ташлаш учун шариатда уч кун муҳлат берилган. Мусулмон одам уч кун ичида ҳовридан тушсин, ўз-ўзига насийҳат қилсин ва уч кундан оширмасдан ярашиб олсин, бундай аразлашиб юришни ўзига эп кўрмасин дея таъкидланган.\nМуқаддас ислом дини инсонларни ўзаро бир бирлари билан дўстликда, ҳамжиҳатликда, меҳр-оқибатда яшашга тарғиб қилади. Бу билан жамият аъзолари ўртасида аҳиллик, дўстлик, ҳурмат иззат каби ахлоқий фазилатлар камол топиб, жамият тараққиёти ва равнақига жуда катта ижобий таъсир кўрсатади. Шунингдек, жамиятда маънавий-аҳлоқий муҳит барқарорлиги таъминланади. Шундай алоқалардан бири – қўшничилик алоқаларидир.\nОила инсоннинг дунёвий саодатини таъминловчи қўрғондир. Оилада доимо тинчлик ва тотувлик давом етиши учун ер ва хотин, қайнона ва келин ўзларининг вазифа ва бурчларини тўлиқ адо етиб боришлари лозим. Зеро, оила фақат ер-хотиндангина иборат емас, уларнинг ота-оналари ва фарзандлари ҳам шу оианинг аъзолари саналади. Шунга биноан, шариатимизда қайнота ва қайнона куёв ёки келинга нисбатан қандай мақомда туриши ҳам баён етилган.\nОила аъзоларнинг ҳуқуқ ва мажбуриятлари\nОилада фарзандларнинг ҳуқуқлари ҳимоя қилинган бўлиб, бу ҳуқуқлар уларнинг ота-оналари ёки яқин қариндошлари, яшаётган жамиятларига вазифа қилиб юклатилган. Бу ҳақларни адо этиш вожиб бўлиб, фарзандларнинг қандай ҳуқуқлари бор? деган саволга уламоларимиз қуйидагиларни зикр қиладилар:\nНасаб. Никоҳнинг асл мақсадларидан бири ҳам наслу насабни сақлашдир. Бусиз оила ҳам, жамият ҳам бўлмайди. Фарзанднинг ота-онаси никоҳдан ўтган, ҳалол-пок яшагандагина насаби аниқ ва пок бўлади.\nБўлажак фарзандга муносиб она ва ота танлаш. Ислом бола ҳақида у ҳали дунёга келмасдан анча олдин, оила қуришга тайёргарлик кўрилаётган пайтдан бошлаб қайғура бошлайди. “Талхийс” номли китобда Оиша (р.анҳо)дан ривоят қилинган қуйидаги ҳадис келтирилган:\nИСЛОМ ШАРИАТИДА ФАРЗАНДГА МУНОСАБАТ МАСАЛАСИ\nЖоҳилият даврида арабларда фақирлик ва очликдан қўрқиб фарзандни тириклай кўмиб юбориш одати бор эди. Ҳозирги замон жоҳилиятида ҳам очлик ёки кўп сарф-харажатдан қочиб, фарзандни туғмаслик, битта ёки иккитадан орттирмаслик одати кенг тарқалган. Бу, аввало эътиқод бузуқлигига бориб тақалади. Аллоҳга иймони йўқ ёки бузуқ ақийдадаги, Аллоҳ ҳаммага ризқ беришга қодирлигини инкор этадиган одамгина фақирликдан қўрқиб ўз болаларини ўлдириши мумкин.\nИСЛОМ ШАРИАТИДА ФАРЗАНД АСРАБ ОЛИШ\nЖоҳилият даврида фарзанд асраб олиш масаласи Қуръони Каримнинг “Аҳзоб” сурасида:\nوَمَا جَعَلَ أَدْعِيَاءَكُمْ أَبْنَاءَكم ( سورة الأحزاب-4)\n“…ва асранди болаларингизни сизга фарзанд қилган эмас”


Фозил Искандар (1929–2016) ҚАРЗДОРЛАР – Jahon adabiyoti\nТаниқли ёзувчи Фозил Искандар ҳикояларини ўқиганда китобхоннинг дили яйраб, лабига ним табассум югуради. Адибнинг “Юрак” ҳикояси таржимаси аввалги сонларимиздан бирида ҳукмингизга ҳавола этилганди. Қуйида Ф.Искандарнинг яна икки ҳикояси чоп этилмоқда.\nҚарз сўрайдиган одам ҳам, қарздор одам ҳам огоҳлантирувчи хабарнома жўнатмайди. Ҳаммаси кутилмаганда рўй беради.


Бир ғуломнинг шоҳ қизига ошиқ бўлгани | www.ziyouz.uz\nБош саҳифа ҲикматномаИбратли ҳикоятларБир ғуломнинг шоҳ қизига ошиқ бўлгани\nБир Ҳусрав (шаҳаншоҳ) бўлиб, офоқ (уфқлар), кўп мамлакатлар унинг фармони остида эди. Унинг қасри-айвонида бир моҳ — қизи булиб, ҳусн-жамолда париларнинг рашкини келтирарди. У қиз дилбарликда баҳорни ва сарв ҳамда гулни эслатарди. Унинг дардида юз дил мажруҳ, нозик баданидаги ҳар бир мўй руҳга ўқ бўлиб санчиларди. Уни кўрганлар жаннат — фирдавсга киргандек бўларди, ажмо қошларининг қавси-камонидан тир борон-ўқлар ёғдириб, сийналарга доғ соларди. Қошлари ҳуснига санохон эди. Наргисдай хумор кўзлари мижгонлари ўқига учраган ҳушёрлар ҳам маст бўлиб йиқиларди.\nБу ой юзли узроваш, хуршид чеҳра гўзалликда сипеҳр-фалак моҳидай эди. Дур ва ёқут лаблари жонга қут-мадор, бундан руҳул-қуддус фаришталар ҳам мабҳут-ҳайратда эдилар. Ханда қилиб жилмайганида лабларининг оби ҳаёти ташна мардлар жонининг закоти эди. Яноғидаги кулгичининг чуқурини кўрган одам сарнигун бўлиб, чоҳга қулар эди. Бу моҳчеҳранинг тузоғига сайд бўлиб илинган одам беарқон боғланиб, чоҳга тушар эди.\nШаҳаншоҳ хизматида ҳам бир ой юзли ғулом (навкар, соқчи) бўлиб, унинг жамолини кўрганлар қуёш ва ойнинг заволини кўргандай, оламни ғавғога тўлдирар эдилар. Бу хуршид юзли (навкар) даврасида кўча-кўйга чиққанида одамлар назарида қуёш ҳам хира тортгандай бўларди.\nБир куни тақдирдан бўлиб, шоҳ қизи ана шу ой юзли ғуломни қўриб қолди ва қўнглида бир оҳ тортди. Дили беқарор бўлиб, қонга тўлди, бошидан ақлу ҳуши учди. Ул йигитнинг ишқида қизнинг ақл-ҳуши кетиб, ишқ зўрлигидан ширин жонида аччиқлик ва шўрлик пайдо бўлди.\nҚиз андиша, ибо билан ўзини қўлга олишга шунча уринса ҳам ишқ ва фироқ оташида жони куйиб — ёнаверди.\nАдо қилмиш қизни бу ишқ ва фироқ, Жон бўлди асири дарду, дил пур — иштиёқ.\nШоҳ қизининг икки гўзал канизаги бўлиб, иккаласи созанда ва хонанда — мутриба эди, ашула айтсалар, хуш овозлари олий мартабада эди. Сарой булбуллари бўлган барча созандалар бу икки мутрибанинг Довудий лаҳни гўзал овозига жонфизой эдилар.\nЖону танида қарори қолмаган ой юзли қиз ному нанг (уят, андиша)ни йиғиштириб, мана шу канизакларига мушкул ҳол-аҳволини баён қилди. Жонон гар ишқини яқинларига ошкор қилмаса, жони танини тарк этиш эҳтимоли бор эди. Ой юзли деди:\n— Агар ғулом йигитга ишқимни айтмасам, адои тамом бўламан. Дабдаба, ҳашаматимда зиён кўрсам ҳам, ўшал ғулом йигитга етишмасам ҳолим оғирлашади. Агар ҳолимни сиз яқинларимга айтмасам, дилим қарори йўқолиб, ҳалокатга учрайман. Сабр ҳақида юзлаб китоблар ўқиганим бекор бўлиб, энди бесабру беқарор бўлдим. Шундай бир чора-тадбир топингларки, у йигитни яширин қошимга келтиринг-лар, токи мен у шўх сарвнинг васлидан баҳра олай. Лекин йигит бу ерга қандай келганини ўзи билмасин. Агар шу мақсудим ҳосил бўлса, жонимнинг кори битар, дилим ти-лаги — комига етар эди.\nХуш овозли канизаклар шоҳ қизининг бу сўзларини эшитдилар ва:\n— Эй, бекамиз, дилингни хуш қил, биз бу ишни уддалаймиз, бу кеча у йигитни қошингга келтирамиз, дедилар ва бир ажойиб иш қилдилар. Кечаси гўзал канизаклардан бири ғулом йигитнинг ҳужрасига бориб, унга шароб жомини тутиб, соз чалиб, ашула айтиб, кўнглини олди. Яна ва яна май тутиб, йигитни пайваста меҳмон қидди. Ғулом йигит маст бўлиб, ақл-ҳушини йўқотганида, бошқа канизаклар келдилар ва сиймбар, икки оламдан бехабар ғулом йигитни кўтариб, яширин йўллар билан шоҳ қизининг\nЯрим кечада ярим маст йигит бироз ўзига келиб, кўзини очганида ўзини жаннатмонанд қаср боғидаги бир чодир меҳмонхонада, заррин тахт устида, шоҳ қизи — ой юзли ёри билан ёнма-ён ўгирганини кўрди.\nМушк-анбар ҳиди ўн шаъмли чодирни ёритар, уд новда-лари ёниб, атрофга хушбўйлик таратар эди. Йигит бу ерда самовий санамларни кўриб, жону тани ақлу жони билан видолашди. Унинг назарида барча эшиклар ўртасида шоҳ қизи шамъ нурига чулғаниб, хуршид турарди. Бу ўртада ҳамма шод ва муродига етган ғулом йигит қиз чеҳрасига боқиб, ҳушини йўқотган эди. Қалби ишқ билан лиммо-лим, тили лол эди. Бу ерда жон ҳам, ақл ҳам бу оламда эканлигини тушунмай, ҳайронликда қолганди. Кўз олдида дилдор рухсори, қулоғида мусиқори — созанданинг хуш оҳанглари. Димоғида мушк-анбарнинг хушбўйи, оғзида дилдор лабининг оташи ўйи эди. Шу ҳолатда шоҳ қизи ғулом йигитга май тўла қадаҳни пайдар-пай узатар, йигит уни ичиб, газаги учун қизнинг ширин лабидан бўса олар эди.\nЙигит кўзлари гул юзда, қиз эса севиклисига етишганидан севиниб йиғлар, буларнинг аҳволини кўрганлар ҳайрон эдилар. Қиз гоҳ уялиб ерга қарар, гоҳ йигитга нигоҳ ташлаб йиғлар эди. Кўз ёшлари сел бўлиб окар эди. Гоҳ шакар лабидан бўса берар, гоҳ бу бўсадан жигарига туз сепилар эди.\nГоҳ саркаш, ўжар зулфи каби ҳоли паришон, гоҳ ишқ дарди уни сеҳр-жоду қилиб, ҳушидан айирган эди. Ғулом, навкар йигит май таъсиридан ва қизнинг дилнавозлиги, меҳрибонлигидан маст бўлиб, гоҳҳушини йўқотар, шоҳяна ҳушига келар эди.\nВисол ва май таъсирида йигит масту беҳуш бўлиб, ўтир-ганича, Машриқдан субҳ келганини, тонг отганини ҳам билмай қолди. Тонг отиб, шаббода (гуллар атрини сочганида, йигит қаерда ўтирганини ҳам унутиб ухлаб қолди).\nКанизаклар бахтиёр йигитни ҳеч кимга билдирмай яна ўз жойига, ҳужрасига олиб бориб қўйдилар. Бир мунча вақт ўтгач, йигит ўзига келиб, кечаси кўрганларини эслаб, не воқеа бўлганини тушунмай, ҳайрон бўлиб қолди. Кечаси кўрганлари ростдан бўлганми ё тушида кўрдими, билолмай, жигари хунга тўлиб, сўнг бошига етди. Йигит тоқатсизланиб, ўзини қўярга жой тополмай, танидаги либосини йиртиб, тепа сочи тикка бўлиб, аламидан бошига тупроқ соча бошлади. Тироз шамъи (туркистонлик) бу йигит қиссасини сўраганлар-га айтар эдики, бу қиссани яна айтишга кучим етмайди. Мен висол қувончидан сўнг ҳижрон, фироқ дардига чидай олмай, масту хароб бўлганимни кўрдим. Ҳеч кимса ҳатто тушида ҳам бундай аянчли аҳволга тушмаса эди. Мен бошимдан ўтган бу воқеани ўнгимда кўрдимми, тушимда кўрдимми, билолмай ҳайронман. Ўша кўрганларим мен учун ғаройиб сир бўлиб қолди, бу сирни ҳеч кимга айтолмайман. Фақат шуни менга айтадиларки, ўшандай бир ой юзли бор ва ўшандай бир боғ бор, деб эшитганмиз, лекин ўзимиз кўрмаганмиз.\nЙигит айтар эдики, у воқеанинг ҳаммасини ўзим кўр-димми, бошқа биров кўрдими, бундай воқеани мастликда кўрдимми ва ё ҳушёрликда бировдан эшитдимми, билолмай, дармондаман ва музтарман. Мен кўрганларимни ҳамма одамлар эшитмаган.\nОқиллар айтар эдиларки, йигит бу воқеани тушида кўрган, сўнг ўнгимда кўрдимми, ё тушимда кўрдимми, деб девона ва шўрида бўлиб қолган.\nЙигит айтар эди:\n— Мен бу воқеани хаёлимда кўрдимми, тушимдами, уйғоқликдами, огоҳ эмасман. Жаҳонда шундай ажабтовур воқеалар бўлар эканки, улар ошкорами, ниҳон-яширинми, билиш қийин. Бу ҳақда айтолмайман, лекин айтмасдан ҳам туролмайман. Бу воқеани шу орада кўрдимми ва ё нариги дунёдами. Жоним қайси замонга бориб, қайтиб келган? Мен ўша (бахтли) замонимдан заррача нишона топмадим.\nМен у замонда ҳақ камолидан бир соҳибжамолни кўрган эдим, бу замонда ҳеч кимса у ҳолдан нишона кўрсатмади. Унинг офтобмонанд чеҳрасидай гўзал юзнинг заррасини ҳам тополмадим. Валлоҳи олам бис-савоб (бундай сирни Аллоҳ билгувчидир)-\nЎша воқеани аввал кўрганим ҳақида кейинчалик нима дейишни ҳам билмай қоддим. Мен у бахтиёрликни қайси оламда кўрдим экан, ҳар икки олам орасида сарсон-саргардонликдаман.\n← Аввалги Аввалги Итбоқар қизга ишқи тушган шайх ҳикояти\nКейинги → Кейинги: Ошиқ посбон ҳикояти


АРАВОН ТУМАН ДАВЛАТ МАЪМУРИЯТИНИНГ КОЛЛЕГИЯ ЙИГИЛИШИДА — Кыргыз Республикасынын Маданият, маалымат жана туризм министрлигинин алдындагы Маалымат жана массалык коммуникациялар департаменти\nЙигилишга тумандаги ишхона-ташкилот рахбарлари, кишлок хукумати бошликлари, ижтимоий соха ходимлари, мактаб директорлари ва медицина муассасаларининг етакчилари хамда чакирилган тумандаги мехнат фахрийлари, фаоллари, масъул кишилар катнашдилар. Коллегия йигилишига Киргизистон Республикаси Хукуматининг Уш вилоятидаги мухтор вакили Т. Сарибашов катнашди. Коллегия йигилишини Аравон туман давлат маъмурияти бошлиги-хоким К. Айтибаев олиб борди.\nКоллегия кун тартибига куйилган «Аравон туманининг 2016 йилдаги ижтимоий-иктисодий ривожланиш якунлари ва 2017 йилги вазифалари тугрисида»ги масала буйича Аравон туман давлат маъмурияти бошлигининг 1-уринбосари Т. Сатибалдиев маъруза килди.\nМаъруза юзасидан сузга Керметоо кишлок хукумати бошлиги С. Гулжигитов ва туман ишхона-ташкилотларнинг рахбарлари чикдилар.\nКиргизистон Республикаси Хукуматининг Уш вилоятидаги мухтор вакили-губернатор Т. Сарибашов сузга чикиб 2016 йили мамлакатимиз ва вилоятимизда олиб борилган ишларнинг кискача мазмунини айтиб, 2017 йилда олдинда турган вазифаларга кенг тухталиб кетди. Хусусан, кишлок хужалиги маданиятини юксалтириш, кишлок хукуматларини бюджет дотациядан чикариш, кишлок хужалиги махсулотларини сифатига эътибор каратиш зарурлигини таъкидлади.\nМактабларда укув-таълим ишларининг ночорлиги, кишлок хукуматларидаги сайловларнинг бориши ва медицина сохасидаги камчиликларни атрофлича гапириб кетди. Шунингдек терроризм ва экстремизм масалаларига алохида кунгил буришни ва тинч-осуда давлатимизни саклаш, химоя этиш, ватанпарварлик гояларини кучайтириш лозимлигини билдирди. Сузининг сунггида барча Аравон элига 2017 йил яхшилик йили булиб колишини, тинчлик-хотиржамлик хамда саломатлик тилаб колди.\n76 ёшли оксокол, укишга топширди\nХожибой тожибоевнинг сунгги кунлари, фарзандлари ва аели хакида…\nТанишинг: Ракамли телеэшиттиришга утишдаги янгиликлар


Мирзиёев Ислом дунёсини ривожлантириш учун мукофот таъсис этишни таклиф қилди\n20 июн 2021, Тошкент вақти: 20:05\nЎзбекистон президенти ислом дунёси мамлакатлари орасида илм-фан соҳасида эришилган ютуқлар учун Ислом ҳамкорлик ташкилоти махсус мукофотини таъсис этишни таклиф қилди. Ўзбекистон президентининг бу таклифи ташкилотнинг Остонадаги фан ва технологиялар бўйича саммитида янгради.\nЎзА агентлиги хабарида айтилишича, ИҲТнинг бу тадбири илм-фан, технология ҳамда ислом оламини модернизация қилиш мавзуида ўтмоқда.\nSputnik нашрининг хабар қилишича, саммитда чиқиш қилган Ўзбекистон президенти Шавкат Мирзиёев мусулмон дунёсининг замонавий фан ва технология соҳасида анча ортда қолаётганини таъкидлаган.\nБунга ечим ўлароқ эса илм-фан соҳасида янгилик қилган мусулмон олимларга ИҲТ мукофотини беришни таклиф қилган.\n"Масалан, дунёнинг энг яхши 500 университети рейтингига бизнинг ташкилотимизга иштирокчи давлатларининг атиги 11тасидаги олийгоҳлар киритилди. 2015 йилда ИҲТ давлатларидан патент олиш бўйича берилган аризалар сони бор-йўғи 1,9 фоизни ташкил қилган. Таассуф билан айтмоқ жоизки, бой табиий ресурслар ва молиявий салоҳиятга эгалигига қарамай, мусулмон давлатларининг аксарияти инновацион ғоялар ва технологияларни иқтисодиёт соҳасига жорий этиш борасида фаоллик кўрсатмаяптилар", дея президент Мирзиёевдан иқтибос келтиради Sputnik нашри.\nПрезидентга кўра, ИҲТ томонидан Самарқанд шаҳрида замонавий телескоп ўрнатиш бўйича киритилган таклифни Ўзбекистон ҳукумати миннатдорчилик билан қабул қилган.\nМирзиёев, шунингдек, ИҲТнинг фан ва технологиялар бўйича саммитини уч йилда бир марта ўтказиш ва навбатдаги саммитни 2020 йилда Ўзбекистонда ўтказишга тайёрлигини билдирган.\n2016 йил 18 октябрда Ислом ҳамкорлик ташкилоти Ташқи ишлар вазирлари кенгашининг 43-сессиясиТошкентда бўлиб ўтган ва унда “Таълим ва маърифат – тинчлик ва бунёдкорлик сари йўл” мавзуси кенгашнинг бош мавзуи қилиб олинган эди.\nҚозоғистон президенти Нурсултон Назарбоев ИҲТга аъзо 15 етакчи давлат раҳбарларига норасмий тарздаги бир гуруҳга бирлашишни таклиф қилди. Мисол тариқасида "Катта йигирмалик"ни тилга олган Назаорбоев шу йўл билан Ислом дунёсида илм-фан, иқтисодни ривожлантириш мумкинлигини айтди.\nШунингдек, Қозоғистон раҳбари ИҲТ давлатлари етакчиларини мусулмон оламини Ғарб билан бирлаштириш, мусулмонлар орасидаги тарқоқликка барҳам беришга чақирди.\nУшбу саммитда қатор Туркия ва Қозоғистон президентлари Мянмадаги вазиятга алоҳида тўхталдилар.\nЖумладан, Қозоғистон президенти Назарбоевдан: "Биз Мянмадаги низо юзасидан хавотирдамиз. Биз барча тарафларни зудликда рўравонликни тўхтатиш ва БМТ доирасида мулоқот қилишга чақирамиз", дея иқтибос келтиради «Интерфакс» агентлиги.\nБМТ берган маълумотга кўра, сўнгги кунлар ичида Мянмадаги этник низолар ортидан 300 мингга яқин этник Роҳинжа мусулмонлари мамлакатни тарк этишга мажбур бўлди.\nОстонада 10 сентябр куни очилган саммитда Ислом ҳамкорлик ташкилотига аъзо давлат ва кузатувчи мамлакатлар, минтақавий ва халқаро ташкилотлар вакилларидан иборат 80 га яқин делегация иштирок этмоқда.\nСаммит якунида Остона декларацияси имзоланиши кутилмоқда.


Набукко илк қадамларни қўймоқда\nТуркия ва Европанинг қатор давлатлари Марказий Осиё газини Европага етказувчи Набукко газ лойиҳасини амалга ошириш муддати борасида келишувга эришди.\nТуркия Ташқи ишлар вазирлиги баёнотида айтилишича, ҳукуматлараро келишув 13 июл куни Анкара шаҳрида имзоланади.\nТуркия ҳукумати газ транзити учун ҳақ тўлаш ва бошқа масалалар юзасидан Болгария, Руминия, Венгрия ва Австрия расмийлари билан музокаралар олиб бораётган эди.\nКаспий денгизи минтақаси, Яқин Шарқ ва Миср энергия ресурсларини Туркия орқали Европага етказишни назарда тутган Набукко лойиҳасини АҚШ ҳукумати ҳам қувватлаб келмоқда.\nКуни-кеча Германия собиқ Ташқи ишлар вазири¸ Туркиянинг Европа Иттифоқи аъзолигига қўшилиши режаси тарафдори Йошка Фишер мазкур лойиҳа мутасаддиси этиб тайинланди.


hidoyat.uz – “Мовароуннаҳр” нашриётининг сайти - ОИЛАЛАР БУЗИЛМАСИН!\n2018 йил 23 январ\nРукни: Мулоҳаза, муносабат\n1997 йил. Мени маҳалламиздаги бир йиғилишга таклиф этишди. Унда шаҳар хотин-қизлар қўмитасининг мутахассиси биз яшайдиган ҳудудда нечта оила ажралгани, қанча нотинч оила борлиги, яна нечтасининг маҳалла йиғини раиси, маслаҳатчиси ва яраштирув комиссиясининг саъй-ҳаракати билан ярашганлигини маълум қилди. Хавотирга тушиб қолдим: “Нима сабабдан оилалар бузиляпти?” “Бунга ким айбдор?” каби жавобсиз саволлар мени қийнай бошлади. Шундан кейин нотинч, ажралаётган оилаларни кузатдим, ҳолатларни ўргандим. Маълумот учун бир воқеани айтиб ўтсам:\n– Таниш оиланинг икки қизи ака-укага узатилди. Улкан орзу-умидлар билан дабдабали тўй қилинди. Аввал бошда ҳаммаси рисоладагидек эди... Бир йил ўтиб, ҳар икки ёш оилада фарзанд дунёга келди. Бироқ нима бўлди-ю, ҳеч қанча вақт ўтмай иккала опа-сингил ота уйига қайтиб келишди. Маълум бўлишича, аввал кичик келин билан чиққан арзимас жанжал шунчалик аланга олиб кетдики, оқибатда опа-сингилнинг оиласи барбод бўлди, турмушлари бузилди...\nФарзанди бахтсиз бўлса, бутун оиланинг, айниқса, ота-онанинг юрак-бағри тилка-пора бўлади. Ана энди икки фарзанднинг оиласи бузилиб, ота уйига қайтса, бечора ота-онанинг ҳолатини кўз олдингизга келтиринг.\nБу каби воқеаларда оилавий низолар чоғида оғирлик, вазминлик ва ақл билан ёшларни тинчлантириши, оилаларни мустаҳкамлаши лозим бўлган катталарнинг ўзи жанжалга “бош-қош”. Бир муддат ўтиб, бир-бирини кечиришга тайёр бўлган ёшларга тўсқинлик қилишади: “Хотининг бу уйга қайтиб оёқ босмайди!”\nЭнг ачинарлиси – оилавий жанжалларда бир-бирига маҳрам, ҳамроҳ инсонларнинг орасидаги меҳр ришталари узилади, ишончлари чил-чил бўлади. Инсоннинг жонига, молига ва обрўсига тажовуз қилиш оғир гуноҳ. Хотиржамлик ва ҳаловат маскани бўлиши лозим оиладаги жанжал ва тўполонларда кечагина бир-бирлари учун энг яқин киши бўлганлар бир-бирларининг ҳам молига, ҳам жонига ва обрўсига путур етказишади. Бировнинг бахтига зомин бўлишади, оилаларини барбод қилишади, бегуноҳ гўдакларнинг етим қолишига сабабчи бўлишади. Обрўси задаланганидан қаҳр отига минаётган қайнота-қайноналар кимгадир ўзлари ҳам шу каби муомала қилаётганларини англашмайди.\nТелеэкранларда қайта-қайта намойиш этилаётган “Опа-сингиллар” сериалидаги золим, бемеҳр қайнонани кўриб, аслида хулоса чиқаришимиз лозим. Бизга хунук кўринган феълларидан узоқ бўлишимиз, шунга ўхшаш жабр-зулмни биз қилмаяпмизми, деган саволни ўзимизга бериб, амалларимизни тафтиш этишимиз керак.\nБу масала бугунги кунда долзарб муаммога айланган. Бунинг учун ҳам муҳтарам Президентимиз Навоий вилоятидаги бир гуруҳ момолар билан суҳбатларида қайнона-келин масалаларига алоҳида тўхталиб ўтдилар.\nХалқимизда доно нақл бор: “Пичоқни аввал ўзингга ур, оғримаса бошқага”. Ўз қизларига зулм қилинса, қандай жонлари ачишини унутмаган ҳолда, келинларига муомала қилишлари лозим. Зеро, келинимизга қилган зулмимиз уч кун ўтмай, қизимизнинг кўзларидан ёш оқизади.\nШу билан бирга, бўлар-бўлмасга “талоқ” калимасини оғизга олавериш ҳақида ҳам тўхталиб ўтмасак бўлмайди. Аксар ҳолларда ёшларнинг шошма-шошарлик билан қўйган қадамлари сўнгги пушаймон, надоматларига сабаб бўлади. Жаҳл, ғазаб билан бир сўз – талоқни уч-тўрт марта айтадилар ва оилани қайтиб тиклаб бўлмас ҳолга келтирадилар. Зеро, динимиз имкони борича бу калимани айтишдан қайтаради. Ибн Умар (розияллоҳу анҳу)дан ривоят қилинади: «Набий (соллаллоҳу алайҳи ва саллам): “Аллоҳ азза ва жаллага энг ёмон кўрилган ҳалол талоқдир” дедилар» (Имом Абу Довуд ва Имом Ҳоким). Талоқ айтиш ҳуқуқи берилган эркак бу сўзни айтишга зинҳор шошилмаслиги лозим. Талоқ эркакларнинг аёлларга зулм ўтказиш воситаси эмас, балки энг сўнгги чорадир. Шунингдек, аёллар ҳам эрларидан талоқ сўрамасликлари керак. Савбон (розияллоҳу анҳу)дан ривоят қилинади: «Пайғамбар (соллаллоҳу алайҳи ва саллам): “Қайси аёл узрли сабабсиз эридан талоқ қилишни сўраса, унга жаннатнинг ҳиди ҳам ҳаром бўлади”, дедилар» (Имом Термизий, Имом Насоий).\nҲар биримиз – ота-она бўламизми, қайнота-қайнона, эрми, хотин, динимизнинг амрларига эътибор билан қарашимиз, ҳар ўринда суяксиз тилимизга ҳоким бўлишимиз лозим. Шундагина оиламиз фароғат қасрига айланади, иншоаллоҳ!\n288 марта ўқилган.


Ўзбекистон: Наманганда Интернет-кафелар ва компьютер ўйин заллари қаттиқ текширувдан ўтказилди - Фарғона.Ру ахборот агентлиги\n23:19 msk, 22 Сентябрь 2020\nЎзбекистон: Наманганда Интернет-кафелар ва компьютер ўйин заллари қаттиқ текширувдан ўтказилди\n19.04.2007 15:24 msk\nЎз ахб. (Наманган)\n“Фарғона.Ру” АА Ўзбекистондаги штатсиз мухбирларининг хабар қилишларича, Наманган вилоят ҳокимияти қошида тезкор гуруҳ тузилган, мазкур гуруҳ аҳолига Интернет хизмати кўрсатувчи хўжалик субъектлари ҳамда компьютер ўйин заллари эгаларини аниқлаш бўйича мониторинг юритган.\nНаманган вилоят Алоқа хизмати бошқармасининг бошлиғи Шамсиддин Тоштемировга кўра, бу гуруҳ президентнинг 2007 йил 28 мартида чиққан қимор ўйинларини ноқонуний ташкил этиш ва ўтказиш бўйича фаолиятнинг олдини олиш тўғрисидаги 608-қарорини ҳаётга татбиқ қилиш мақсадида тузилган.\nТекширув чоғида Наманган шаҳри ҳудудида 82 та компьютер ўйин заллари ва Интернет-кафелар фаолият кўрсатаётгани аниқланган. Наманган вилояти бўйича эса ҳаммаси бўлиб 113 та Интернет ва компьютер ўйинлари билан боғлиқ бўлган хўжалик субъектлари рўйхатга олинган. Уларнинг ҳаммаси олинган рухсатномаларга (лицензияларга) мувофиқ қонуний равишда фаолият юритмоқдалар.\nБу мавзуга бағишланган лавҳа 17 апрель куни Наманган вилоят телеведениеси янгиликларида кўрсатилган. Лавҳада бу каби муассасаларда “ўзбек халқининг миллий анъаналарига ва менталитетига мутлақо ёт бўлган” қимор ўйинларини ташкил этиш ва ўтказиш эҳтимоли мавжудлиги туфайли уларни доимий равишда назорат остида ушлаб туриш зарурлиги айтилган.\n“Биз Интернет-кафеларда қимор ўйналадиган веб-саҳифалар ва сайтларга кириш имконининг бор-йўқлигини ўргандик, шунингдек, бу ўйинларнинг нақадар қонуний эканини яхшилаб текширдик”, - дея маълум қилди телекўрсатувда Шамсиддин Тоштемиров.\n“Компьютерларда имконият катта ва уларнинг ёрдамида жуда кўп операцияларни амалга ошириш мумкин, - деди компьютер ўйин залларидан бирининг эгаси Ш. Иззатуллаев. – Ёшларнинг компьютердан фойдаланган ҳолда порнографик сайтлар ва қимор ўйинларига берилиб кетишига йўл қўймаслик зарур”.\n“Давлатнинг бу соҳа устидан назоратни такомиллаштириши аҳолини, айниқса, ёшларни аҳлоқий жиҳатдан ҳимоя қилишда муҳим аҳамиятга эга, - дейилди лавҳада. – Биз ёшларнинг компьютер ўрганишга бўлган қизиқишларини қўллаб-қувватлаймиз, бироқ улар нимани ўрганаётганларини назорат қилиш ҳам ўта зарур”.\nАснода, Наманган ҳокимияти тезкор махсус гуруҳи ҳатти-ҳаракатларига нисбатан бошқа бир нуқтаи назар ҳам мавжуд.\n“Мавжуд Интернет-кафелар ва ўйин залларининг қимор ўйинлари ўйналадиган веб-сайтларга кириш имкониятини ўрганиш баҳонасида ўтказилаётган текширувлар шунчаки бир ниқоб, холос, - дейди ишонч билан наманганлик ҳамсуҳбатларимиздан бири. – Аслида бу ерда Интернет орқали Фарғона.Ру, Muslimuzbekistan, Uzbekistanerk, Uznews.net ва шу каби Ўзбекистонда таъқиқланган ахборот сайтларига кириш имконининг бор-йўқлиги текширилган”.\nҚайд этиш жоизки, бунда фақат Интернет-кафелар ва компьютер ўйин залларигина текширилаётгани йўқ. Маҳкама ва давлат муассасалари ўз офисларида компьютер бор-йўқлиги ва уларнинг Интернетга уланган-уланмагани ҳақида анчадан буён ҳисобот топшириб келадилар. Шу тариқа, Наманган вилоят расмийлари аҳолини, айниқса ёшларни “ўзбек халқига ёт бўлган мафкура ва мухолифатчи-демократ қувғиндиларнинг зарарли таъсиридан” ҳимоя қилмоқдалар.


Ўрганиш натижасида, синов тариқасида йўлга қўйилган ЭОЙЧ йўловчилар учун улардан фойдаланишда бирмунча ноқулайлик туғдираётгани, бу эса эътирозларга сабаб бўлаётгани маълум бўлди. Шу билан бирга, тиғиз вақтларда йўловчи томонидан тўлов амалга ошириш жараёнида чиптачига ҳам бир марталик тўловни ҳам ЭОЙЧ қўлидаги қурилма (терминал)да қайд этиш юкланганлиги, аммо бу жараён унинг кунлик режасига таъсир қилмаганлиги сабабли салбий натижа кўрсатди. Шу билан бирга, автобусларда электрон чипталарни назорат қилиш борасида юзага келган ноқулайлик натижасида йўловчилар томонидан бундай йўл чипталаридан ноқонуний тарзда фойдаланган вазиятлар ҳам кўплаб кузатилди. Жумладан, аҳоли томонидан ўтган ойда фойдаланилган ЭОЙЧ шаҳобчага олиб келиб, қайта маблағ юклаш жараёни сусайиб, натижада корхона ҳисобига келиб тушадиган маблағ кескин камайишига олиб келди. Бундан ташқари ЭОЙЧни жорий этиш жараёнида дастурий муаммолар ҳам вужудга келди.\nАлбатта, бу тизимдаги мазкур, электрон тўлов тизими масаласига нуқта қўйилди дегани эмас. Ўзбекистон Республикаси Президентининг жорий йил 28 август куни транспорт тизимини такомиллаштириш бўйича ўтказган йиғилишида соҳа мутасаддилари олдига қўйган вазифалардан келиб чиққан ҳолда, жамият томонидан жамоат транспортларида автомат тўловни жорий этиш бўйича хорижнинг етакчи компания ва фирмалари билан музокаралар олиб борилмоқда. Хусусан, Жанубий Корея, Сингапур, Россия, Белорусия, Япония каби давлатларнинг бу борадаги тажрибалари ўрганилмоқда.\n“Тошшаҳартрансхизмат”АЖга чет эллик экспертларни жалб қилган ҳолда, Тошкент шаҳар транспорт тизимини тубдан ривожлантириш юзасидан ишлаб чиқилаётган Страгетегияга мувофиқ янги автоматлашган тўлов тизимини жорий йилда бошлаш режалаштирилган.\nШуни ишонтириб айтиш керакки, “Тошшаҳартрансхизмат” АЖ томонидан олиб борилаётган ҳар қандай ишлар ва барча ғоя ва янгиликлар, шаҳримиз аҳолиси ва меҳмонлари учун шарт шароитларни яхшилаш ва йўловчиларга қулайликлар яратишга қаратилган.\nXozir saytda 1451 mehmon


19 Апрель 2021 19:40\nNUR-SULTAN. Kazinform – ҚР Президенти Қасим-Жомарт Тоқаев Татаристон Президенти Рустам Минниханов билан учрашди, деб хабар беради Kazinform Ақордага асосланиб.\nДавлат раҳбари Қозоғистонга иш сафари билан келган Татаристон Республикаси Президенти Рустам Минниханов билан учрашди.\nҚасим-Жомарт Тоқаев Татаристон билан ҳамкорлик қилиш Россия Федерацияси билан энг муҳим комплекс ҳаракатларидан бири эканлигини таъкидлади.\nДавлат раҳбари Татаристон Президентининг яқинда Қарағанди вилоятига ташрифини юқори баҳолади. Ушбу ташриф давомида Саран шаҳрида шиналар ишлаб чиқарадиган завод ишга туширилди.\n«Биз ушбу компанияга катта умид боғламоқдамиз. Қозоғистонликларнинг катта гуруҳига Татаристонда ўқиш имконияти учун миннатдорман. Мен буни давом этадиган ҳақиқий лойиҳа деб биламан. Бизнинг бозорда «Татнефть» компаниясидан ташқари, «КамАЗ» билан ҳам қўшма лойиҳаларимиз бор», - деди Қозоғистон Президенти.\nҚасим-Жомарт Тоқаев Татаристон билан маданий-гуманитар алоқаларни янада мустаҳкамлашга содиқлигини билдирди.\n«Биз татар маданиятини жуда яхши биламиз ва ҳурмат қиламиз. Сизларнинг маданиятингиз мамлакатимизда кенг танилган. Ўйлайманки, яқин келажакда, пандемия тугагандан сўнг, биз Қозоғистонда Татаристон маданияти ва санъати кунларини ўтказишга розилик берамиз. Биз ушбу тадбир муваффақиятли ўтиши учун барча шароитларни яратиб берамиз», - деди Давлат раҳбари.\nҚасим-Жомарт Тоқаев Рустам Миннихановга Нур-Султан шаҳрининг кўчаларидан бирига татар халқининг таниқли вакили, таниқли шоир Ғабдолла Тўқай исмини берилишини айтди. Бу икки халқ ўртасидаги ҳамкорликнинг ёрқин белгиларидан бири бўлади.\nТатаристон Президенти ўз навбатида Қозоғистонга навбатдаги ташрифи муваффақиятли ўтганлиги учун миннатдорлик билдирди.\n«Россия-Қозоғистон муносабатлари доирасида Татаристон кўплаб лойиҳаларни амалга оширмоқда. Икки томонлама муносабатларнинг пойдевори мустаҳкам. Бизнинг Биринчи Президентимиз Минтемир Шарипович Шаймиев Сизга салом йўллади. Унинг Қозоғистоннинг Биринчи Президенти Нурсултан Абишевич билан алоқаси туфайли муносабатларимиз пойдевори яратилди», - деди Рустам Миннихонов.\nСуҳбат давомида Қозоғистон ва Татаристон ўртасидаги савдо-иқтисодий, саноат ва энергетика соҳасидаги ҳамкорликни янада кучайтириш, коронавирус пандемиясига қарши биргаликда курашиш масалалари муҳокама қилинди.\nКалит сўзлар: Халқаро алоқалар, Қабул,


Тошкентда ўғирланган машина 2 соатда Сирдарёда ушланди\nТошкентда ўғирланган машина 2 соатда Сирдарёда...\n18.09.2019 23:09 0 1793\nБугун, 18 сентябрь куни соат 10:35 ларда номаълум шахс Тошкентда «Ласетти» ўғирлаган ва икки соатга қолмай, соат 12:25 ларда Сирдарёда қўлга тушган.\nМашина эгаси автомобили олиб қочилгани ҳақида ички ишлар органларига дарҳол хабар берган. Натижада автомашина Оқолтин тумани ҳудудидан ўтувчи эски «Салар» ЙПХ масканида "Тошкент-Самарқанд" йўналишида ҳаракатланиб келаётган вақтида ушланган.\nТранспорт воситаси Оқолтин тумани ҳудудида жойлашган 1-сонли жарима майдонига жойлаштирилган. Автомашинани Хоразм вилоятида яшовчи вақтинча ишсиз фуқаро олиб қочгани айтилган.\nҲозирда мазкур ҳолат юзасидан дастлабки суриштирув ишлари амалга оширилмоқда.\nҲуқуқ 12/02, 07:46\nҒафур Ғулом парки ёнидан машина олиб қочишда гумондорлар қўлга олинди\nЎша куни мен маст эдим. Автомобил ўғриси тавбасига таянди (видео)


Натижада аҳоли турмуш фаровонлиги изчил таъминланмоқда. Ана шу ютуқ ва натижаларга қарамасдан, жойларда ҳал этилиши лозим бўлган хато ҳамда камчиликлар ҳам мавжуд. Парламент аъзолари томонидан олиб борилаётган ўрганишлар жараёнида шу жиҳатларга алоҳида эътибор қаратилаяпти.\nШу кунларда депутат ва сенаторлардан иборат ишчи гуруҳи аъзолари Жалақудуқ тумани ижтимоий-иқтисодий ҳаёти билан яқиндан танишмоқдалар. Олий Мажлис Қонунчилик палатаси депутати Тўлқинжон Каримовнинг маълум қилишича, дастлабки кунда 4 та ижтимоий объект ва 5 та маҳалла фуқаролар йиғини фаолияти чуқур ўрганилди. Унга кўра, аҳоли, хусусан, коллеж битирувчиларини иш билан таъминлаш, ички йўлларни таъмирлаш, табиий газ етказиб бериш, аҳолини тадбиркорликка йўналтириш борасида муайян камчиликлар борлиги аниқланди. “Намуна”, “Янги чек”, “Туялас”, “Ўроқчитепа” ва “Қадахсин” каби маҳалла фуқаролар йиғинларидаги 30 та хонадон аъзолари билан очиқ мулоқот ўтказилганида иш ўринлари борасидаги муаммолар ечим топмай келаётгани аён бўлди.\n— Инсон йўлдан адашмасин экан, — дейди фуқаро Ў. Жўраева. — Билиб-билмай диний экстремизмга аралашиб қолдим. Давлатимиз томонидан берилган имконият туфайли бугун оилам даврасидаман. Фарзандларим камолини кўриш учун уларни она-Ватанга муносиб ўғил-қизлар қилиб тарбиялашга эътибор қаратаяпман. Кейинги пайтларда мамлакатимизда олиб борилаётган ислоҳотлар жараёнида фаол иштирок этиб, бошқаларга намуна бўлсам, шу юрт ривожига муносиб ҳисса қўшсам, деган ўй юрагимдан чуқур жой олган. Чеварлик ҳунарим билан маҳалладошларимнинг корига яраяпман.\nШунинг орқасидан тадбиркорлик фаолиятини бошлаб, беш нафар қизни иш билан таъминлаш ниятим бор. Депутат ва сенаторлар хонадонимга келиб, аҳволимиз билан танишганида шуларни айтдим. Улар мени қўллаб-қувватлади ҳамда ҳокимлик вакиллари билан шарт-шароитларимизни ўрганиб чиқди. Тез кунларда банк томонидан молиявий кўмак бериладиган бўлди. Мустақиллигимизнинг 26 йиллик байрами арафасида маҳалламиз хотин-қизлари билан янги лойиҳа рўёбини кўрсак, ажабмас.\n— Ҳудудимизда 4,5 минг нафардан зиёд аҳоли истиқомат қилади, — дейди “Намуна” маҳалла фуқаролар йиғини раиси Р. Аҳмедова. — Табиийки, бизда ҳам муаммолар талайгина. Масалан, таъмирталаб ички йўллар анчадан буён қийинчилик туғдирмоқда. Аҳолининг тиббий хизмат соҳасига ҳам эътирозлари кўп. Шу боис депутат ва сенаторлар билан мулоқот жараёнида ушбу масалалар бўйича мурожаат қилдик. Муаммоларнинг аксарияти жойида ҳал этилганидан мамнунмиз.\nИшчи гуруҳи томонидан туманда тиббиёт соҳасида бажарилиши зарур бўлган долзарб масалалар ҳам таҳлил қилинди. Айниқса, қишлоқ врачлик пунктлари фаолияти қониқарсиз аҳволда, аҳолининг тез тиббий ёрдам хизматига бўлган эътирози ҳам кўпайиб бормоқда. Транспорт хизмати кўрсатиш, савдо шохобчаларини терминал билан таъминлаш ва нарх-наводаги сунъий ўсиш ҳолатлари ҳам ўз ечимини кутиб келаётганди. Парламент аъзолари томонидан бундай ҳолатларни бартараф қилиш бўйича аниқ чоралар белгилаб олинди.\nДепутатларнинг туман аҳолиси билан очиқ мулоқотлари давом этмоқда.\nМазкур рукндаги бошқа мақолалар: « Тадбиркорлар билан самарали мулоқот хусусий сектор ривожини янада жадаллаштиради\tКорея Республикаси делегацияси Ўзбекистонда »